Кексалари қадр топган маскан - Huquq.uz\nКексалари қадр топган маскан\n10:30 - 12.01.2022\nХалқимизда «Қариси бор уйнинг париси бор» деган нақл бор. Бу ўринда пари фаришта маъносини билдиради. Фариштали уй эса саришта бўлгани боис бундай уйда озодалик, файзу барака, хотиржамлик, меҳр-оқибат мужассам. Дарҳақиқат, кексалар – уйимизнинг кўрки, қалбимизни мунаввар қилиб турувчи чироқ, беминнат дуогўйимиз, маслаҳатлари билан ёшларга тўғри йўл кўрсатувчи йўлчи юлдуз. Шу сабабли ҳар қандай ишни улар билан кенгашган ҳолда амалга оширишнинг хосияти кўп.\nШу маънода, узоқ йиллар прокуратура органларида хизмат қилиб, бугунги кунда қарилик гаштини сураётган фахрийлар ҳам эътибордан четда қолмаётганини алоҳида таъкидлаш лозим. Ўзбекистон Республикаси прокуратура органлари фахрийларини ижтимоий қўллаб-қувватлаш жамоатчилик маркази томонидан бу борада қилинаётган ишларни эса ҳар қанча эътироф этсак оз. Марказга анча йиллардан буён Ўзбекистонда хизмат кўрсатган юрист, юридик фанлар номзоди, 3-даражали давлат адлия маслаҳатчиси Ботир Калонов раислик қилиб келмоқда.\n– Кексаларга меҳр-оқибат кўрсатиш, насиҳатларига қулоқ тутиш миллий қадриятларимиздан ҳисобланади, – дейди биз билан суҳбатда марказ раиси Ботир Калонов.\n– Қолаверса, ҳар қандай жамиятнинг кексаларга бўлган эътибори ҳамда ғамхўрлиги унинг маданий даражасини белгилайди деб бежиз айтилмаган. Шундай бўлгач, ватанимиз равнақига беқиёс ҳисса қўшган отахону онахонларимизни ҳар қанча эъзозласак арзийди. Бу борада юртимизда, шу жумладан, марказимиз томонидан ҳам кўплаб савобли ишлар қилинмоқда.\nМарказнинг ташкил топишига тўхталадиган бўлсак, 2001 йилнинг 7 декабрида Конституциянинг 9 йиллик байрамига бағишланган тантанали йиғилишда 2002 йил юртимизда «Қарияларни қадрлаш йили» деб эълон қилинган эди. Шу муносабат билан давлат дастури қабул қилиниб, унинг ижросини таъминлаш доирасида Ўзбекистон Республикаси прокуратура органлари фахрийларини ижтимоий қўллаб-қувватлаш жамоатчилик маркази ташкил этилган. Айни пайтда марказ прокуратура органларида самарали меҳнат қилиб пенсияга чиққан 580 нафардан ортиқ фахрийни бирлаштирган, жойларда ҳам унинг ҳудудий бўлимлари фаолият олиб бормоқда.\nТаъкидлаш лозим, марказ ва унинг ҳудудий бўлимларида фахрийлар вақтини мароқли ўтказишлари учун қулай шароит яратилган. Бундан ташқари, юртимизда кенг нишонланадиган байрамлар муносабати билан марказ томонидан прокуратура фахрийларига Бош прокурорнинг табриги ҳамда совғаларини уларнинг уйларига борган ҳолда, оила аъзолари иштирокида топшириш ташкиллаштирилган. Вазирлар Маҳкамасининг 2020 йил 28 майдаги «Кексаларни давлат томонидан қўллаб-қувватлаш тизимини янада такомиллаштиришнинг қўшимча чора-тадбирлари тўғрисида»-ги қарори талабларидан келиб чиқиб, 2021 йилнинг ноябрь ойида 162 нафар фахрий билан Тошкент, Самарқанд, Бухоро, Наманган шаҳарлари ҳамда Хоразм, Сурхондарё, Тошкент вилоятларига саёҳат уюштирилди. Тадбир давомида улар транспорт, ётоқ жойлари ва озиқ-овқат билан таъминланиб, кўнгилли дам олиши учун шароит яратиб берилди. Шунингдек, ҳукумат ва Бош прокурорнинг эътибори туфайли ўтган даврда прокуратура фахрийларидан 35 нафари Хитой, Саудия Арабистони, Туркия, Қозоғистонга саёҳатга бориб, дам олиб келди.\nФахрийларнинг таваллуд кунлари ҳам доимий эътиборимизда.\nЖумладан, прокуратура ходимлари, марказ ҳамда унинг ҳудудий бўлимлари томонидан 2021 йилда 35 нафар юбилярдан ташқари, таваллуд кунини нишонлаган фахрийларга табрикнома ва қимматбаҳо совғалар уларнинг оила аъзолари иштирокида топширилди. Юбилейи нишонланган фахрийларнинг фаолияти баён этилган очерклар «Ҳуқуқ» газетасида чоп этилди.\nЁлғиз, эҳтиёжманд ҳамда ногирон фахрийлар ҳам эътибордан четда эмас. Шунингдек, ўтган давр мобайнида 500 га яқин фахрий ходимнинг тиббий муассасада, ўз уйида ва санаторияда даволаниши ташкиллаштирилди.\nКези келганда қайд этиш лозимки, прокуратура органлари фахрийларининг аксарияти бугунги кунда ҳам бўш ўтиргани йўқ. Улар ҳудудий прокуратура органларида хизмат қилаётган ёш мутахассисларга ўзларининг билим ва тажрибаларини ўргатиш билан бирга, 2-сектор раҳбарларига ҳам ҳудудларни ривожлантириш борасида ёрдам бериб келмоқда. Шунингдек, юртимизда осойишталикни таъминлаш, ёшларни халқимизнинг кўп йиллик анъаналарига ҳурмат руҳида тарбиялашга муносиб ҳисса қўшиш мақсадида доимий равишда прокуратуранинг ёш ходимлари билан учрашувларда иштирок этишаяпти. Ўтган давр да 20 дан ошиқ шундай тадбирлар ташкиллаштирилган.\nАна шундай тадбирлардан бири 2021 йил 7 октябрда «Янги Ўзбекистон» боғида бўлиб ўтди. «Уч авлод учрашуви» дея ном олган мазкур тадбирда марказ фахрийларидан 12 нафари, Тошкент вилояти фахрийларидан эса 5 нафари ҳамда прокуратура органларининг ёш ходимлари қатнашди.\nУчрашувда сўзга чиққан фахрийлар ёш мутахассисларга мамлакатнинг ижтимоий-сиёсий ҳаётида фаол иштирок этиш билан бирга, тинчликни таъминлашда фидойи бўлиш, халқимизнинг кўп асрлик анъаналарига ҳурмат билан қараш лозимлигини уқтириб, ўз маслаҳатларини беришди.\nШу куни Ўзбекистон ёзувчилар уюшмасининг «Дўрмон» ижодий уйида ҳам ёзувчи ва шоирлар, прокуратура фахрийлари ва ходимлари иштирокида уч авлод учрашуви ташкиллаштирилди. Тадбир иштирокчилари ёш авлодни тарбиялашда кексаларнинг ўрни ҳақидаги мулоҳазалари билан ўртоқлашдилар.\nШу ўринда тизимда узоқ йиллар самарали фаолият юритган фахрийлардан 147 нафари бугунги кунда ҳам мамлакатимизнинг ижтимоий-иқтисодий ҳаётида фаол иштирок этиб, халқ хўжалигининг турли тармоқларида меҳнат қилаётгани-ю уларнинг фидокорона меҳнати муносиб баҳоланаётганини ҳам алоҳида қайд этиш лозим. Чунончи, юртбошимизнинг 2021 йил 30 сентябрдаги фармони билан 11 нафар фахрий «Ўзбекистон Республикаси мустақиллигининг 30 йиллиги», 21 нафари Бош прокурорнинг буйруғига асосан «Ўзбекистон Республикаси прокуратурасининг фахрий ходими», 19 нафари «Фидойи мураббий» кўкрак нишонлари, 20 нафари эса Ўзбекистон касаба уюшмалари федерацияси ҳамда Бош прокурорнинг фахрий ёрлиғи билан тақдирланди.\nБугун фахрийларимиз ёшлар билан учрашувларда руҳан тетиклашиб, кучига куч, ғайратига ғайрат қўшилаётганини таъкидлайдилар. Улар айниқса прокуратура ходимлари пенсия таъминотининг қайта кўриб чиқилишини мамнуният билан қабул қилиб, «Юртимиздаги тинчликка асло кўз тегмасин. Бизни қадрлаган, улуғлаган инсонлар ҳам улуғ ёшларга кириб, доимо халқнинг ардоғида бўлишсин!» дея қайта-қайта дуо қилишмоқда.


Андижонда 17 сентябрь куни кузатиладиган об-ҳаво маълумотлари тақдим этилди\nРеспублика Гидрометеорология хизмати маркази 17 сентябрь, пайшанба куни Андижон вилояти, шу билан бирга, мамлакатнинг бошқа вилоятларида кузатиладиган об-ҳаво маълумотларини тақдим этди.\nМаълум қилинишича, Андижонда ҳаво бир оз булутли бўлади, баъзи жойларда ўзгариб туради, ёғингарчилик кутилмайди. Шамол ғарбдан 5–10 метр/секунд тезликда эсади, баъзи жойларда 15–20 м/с гача кучайиши мумкин. Ҳарорат кечаси 12–17 даража илиқ, кундузи 23–28 даража иссиқ бўлади.\nНаманган, Фарғонада ҳаво бир оз булутли бўлади, баъзи жойларда ўзгариб туради, ёғингарчилик кутилмайди. Шамол ғарбдан 5–10 м/с тезликда эсади, баъзи жойларда 15–20 м/с гача кучайиши мумкин. Ҳарорат кечаси 12–17 даража илиқ, кундузи 23–28 даража иссиқ бўлади.


«Ўқувчилар бўйича ҳаракат – Хулосавий» ҳисоботи – Ёрдам кўрсатиш хизмати | Служба поддержки\n«Ўқувчилар бўйича ҳаракат – Хулосавий» ҳисоботи\nИззатова Хилола 17/06/2019 15:21\nҲисобот келган ва кетаётган ўқувчилар сонини кузатишга мўлжалланган. У танланган давр учун ташкилотга келган (ёки бошқа синфдан кўчирилган) ва синфдан чиққан ўқувчиларнинг (шу жумладан ўқув йилининг охирида катта синфга ўтказилишини) умумий сонини акс эттиради.\nҲисоботни тузиш учун қуйидагиларни бажаринг:\nўқув йили ва вақтини танланг;\n«Қўллаш» тугмасини босинг.\nЭслатма: стандарт сифатида жорий ўқув йили учун ҳисобот тузилади ва интерфаол тақвим ёрдамида ўтган ўқув йиллари ёки маълум бир вақтни танлаш мумкин.\nўқув йилининг бошидаги ўқувчилар сони;\nвақт оралиғида келган ўқувчилар сони;\nвақт оралиғида кетган ўқувчилар сони;\nўқув йили охиридаги ўқувчилар сони.\nҲисоботда қайд этилган ўқувчилар ҳаракати:\nтаълим муассасасида / синфда ўқишни бошлаш - «Қабул қилинди» устунида «+1»;\nтаълим муассасасидан чиқариб ташлаш - «Чиқиб кетди» устунида «+1»;\nбир синфдан бошқасига ўтказиш - «Қабул қилинди» устунида «+1» ва «Чиқиб кетди» устунида «+1»;\nтаълим муассасасида ўқишни битирган («Архивга ўтказиш», «Битириш» функтсияларидан фойдаланган ҳолда 9 ва 11-синфлардан истисно қилиш) - «Чиқиб кетди» устунида «+1».\nЎқувчини кўчириш / чиқариб юбориш вақтида қуйидаги ҳарақат тури кўрсатилади:\n«Ҳақиқий» (кўчириш ҳисоботнинг тегишли устунида қайд этилади);\n«Хатолик туфайли кўчириш» (ўқувчи мактабдан чиқарилган деб ҳисобланмайди, келиш тўғрисидаги маълумот бекор қилинади).\nУстун сарлавҳасидаги «Қабул қилинди» ва «Чиқиб кетди» ҳаволалари мос равишда «Ўқувчилар бўйича ҳаракат: Келганлар» ва «Ўқувчилар бўйича ҳаракат: Кетганлар» деган ҳисоботларга олиб боради. Танланган вақт даври учун ҳисоботларда маълумотлар акс этилади.\nЭслатма: ўқувчиларнинг синфга / таълим муассасасига аъзоликнинг тўғри бошланиш ва тугаш саналари киритилиши шарти билан ҳисобот тегишли бўлади.\nМасалан: агар ўқувчи 5-август куни мактабга қабул қилинган бўлса, унда 1-сентябрдан бошлаб ҳисоботда у ҳисобга олинмайди. Ўқувчини ҳисоботда кўрсатиш учун ҳисоботни тузиш санасини 1 августга ўзгартириш керак.\nҲисоботнинг кўриниши: «Одамлар» блокига кириш ҳуқуқига эга бўлган муҳаррирга ва маъмурга.


Нетаньяху Эронни ядро қуроллари клубига яширинча кирганликда айбламоқда\n02:13 / 02.10.2015\nЭрон ўзига қарши санкцияларни мутлақо бекор қилинишини ва шу йўл орқали ядро қуроли яратишда давом этиш ҳамда ядро қуроллари клуби аъзолари сафига яширинча қўшилишни режалаштирмоқда. Бу ҳақда Исроил бош вазири Биньямин Нетаньяху БМТ Бош ассамблеясидаги нутқи давомида айтиб ўтган.\nВазир “олтилик”ни Эрон билан воситачилик қилаётганини яна бир бор қоралаб чиқди.\nУнинг сўзларига кўра, Теҳрон ўзининг ядро қуролига эга бўлиш ниятидан қайтмайди ва қайтанга “иштахаси карнай бўлаверади”. Нетаньяхунинг баҳосига кўра, Эрон АҚШ ва бошқа мамлакатлар унга нисбатан жорий этилган сануцияларни бекор қилишларини ва “музлатилган” пулларни қайтаришларини кутиб ўтирибди.


21/08/2021 - 12:19 822\nНомзодлардан ариза ва керакли ҳужжатларни қабул қилиш 2021 йил 20 августдан 29 августгача давом этади.\n2-босқич: Биринчи босқичдан ўтган номзодлар билан тест синовлари ўтказилади. Номзодлар 2-босқич суҳбат жараёнига таклиф қилинишлари учун уларнинг тест натижалари 70 баллдан кам бўлмаслиги керак.\nДАВЛАТ ИНВEСТИЦИЯ СИЁСАТИНИ ЮРИТИШ ВА МУВОФИҚЛАШТИРИШ ДEПАРТАМEНТИ\nДАВЛАТ ИНВEСТИЦИЯ ДАСТУРЛАРИНИ ЙИҒМА ТАҲЛИЛ БОШҚАРМАСИ\nИқтисодиёт ва молия соҳаларида олий маълумотга эга бўлиш;\nУмумий 5 йил, соҳада камида 3 йил иш тажрибасига эга бўлиш;\nИнвестицион лойиҳаларни ва рақамларни таҳлил қилиш бўйича тажриба мавжудлиги;\nКомпъютер дастурларида ишлай олиш қобилияти;\nКреатив, танқидий, сратегик ва таҳлилий фикрлаш қобилиятига эга бўлиш;\nЖамоада ишлаш, масъулиятли, меҳнатсевар, фидоий, ташкилотчилик қобилиятига эга бўлиш;\nЎзбек тилини мукаммал, рус ва инглиз тилларини юқори даражада билган IELTS сертификатига эга бўлган (камида 6,0 балл) номзодлар ижобий баҳоланади.\nУмумий иқтисодий билимлар;\nИнвестиция соҳасини чуқур билиши;\nСоҳа бўйича юридик ва қонун ҳужжатларини таҳлил қила олиши.\nЭлектрон ҳужжатлар айланиш тизимларига тегишли топшириқларнинг бажарилиш ҳолати тўғрисидаги маълумотлар киритилишини назорат қилиш;\nБошқарма ваколатига тааллуқли масалалар юзасидан жисмоний ва юридик шахсларнинг мурожаатларига жавоб бериш;\nБошқарма иш фаолиятига оид Ҳукумат қарорларини ва бошқа меъёрий ҳужжатларни ўрганиб бориш ва доимий равишда ўз малакасини ошириб бориш;\nСоҳадаги янгиликларга интилиш, ташаббус кўрсатиб боориш;\nҲисобот ва маълумотларни белгиланган муддатларда сифатли тақдим этиб борилишини таъминлаш.\nИЖТИМОИЙ СОҲА ЛОЙИҲАЛАРИНИ ИШЛАБ ЧИҚИШ ВА МОНИТОРИНГ ҚИЛИШ БЎЛИМИ\nУмумий 4 йил, соҳада камида 2 йил иш тажрибасига эга бўлиш;\nИнвестицион лойиҳаларни таҳлил ва экспертиза қилиш бўйича тажриба мавжудлиги;\nУРБАНИЗАЦИЯ ВА УЙ-ЖОЙ ҚУРИЛИШИНИ РИВОЖЛАНТИРИШ ДEПАРТАМEНТИ\nДепартамент директори вакант лавозимига\nУмумий 10 йил, соҳада камида 5 йил иш тажрибасига эга бўлиш;\nУрбанизация ва шаҳарсозлик соҳасида янгича ва самарали ёндошувларни, хорижий илғор тажрибаларни қўллаган ҳолда фаолиятини ташкиллаштириш, креатив, танқидий, сратегик ва таҳлилий фикрлаш қобилиятига эга бўлиш;\nШаҳарларни ривожлантириш бўйича ягона давлат сиёсатини ишлаб чиқиш ва амалга оширишда иштирок этиш;\nМавжуд шаҳарларни кенгайтириш ёки йўлдош шаҳарчаларни шакллантириш, янги барпо этиладиган йўлдош шаҳарлар аҳолисининг яшаш шароити даражасини янада ошириш ҳамда шаҳарларнинг бош режаларини ишлаб чиқишнинг молиялаштириш манбаларини аниқлаш ва мувофиқлаштириш бўйича таклифлар ишлаб чиқиш;\nДепартамент ваколатига тааллуқли масалалар юзасидан жисмоний ва юридик шахсларнинг мурожаатларига жавоб бериш;\nСоҳадаги янгиликларга интилиш, ташаббус кўрсатиб боориш.


Ўзбекистон Республикаси ва араб давлатлари ўртасидаги ўзаро муносабатларнинг янги тенденциялари - UzAnalytics\nСўнгги икки йилда Ўзбекистон Республикасининг араб мамлакатлари билан муносабатлари сезиларли даражада фаоллашди. Ушбу тренд Ўзбекистон ташқи сиёсатида янги йўналиш эканини билдирадими? Араб-ўзбек ҳамкорлигининг аввалги ва ҳозирги жиҳатлари нималардан иборат? Жаҳонда ва МО минтақасидаги мураккаб геосиёсий вазиятни ҳисобга олганда, мазкур тенденция нечоғлик истиқболли?\nЎзбекистон Республикаси Фанлар академияси ҳузуридаги Ўзбекистоннинг энг янги тарихи масалалари бўйича Мувофиқлаштирувчи-методик марказ катта илмий ходими, сиёсий фанлар доктори.\nИКРОМОВ Шавкат Искандарович\nЎзбекистон Республикаси Фанлар академияси ҳузуридаги Ўзбекистоннинг энг янги тарихи масалалари бўйича Мувофиқлаштирувчи-методик марказ докторанти.\nЎзбекистон ва араб давлатларининг манфаатлари\nЎзбекистон ва араб мамлакатларини географик жиҳатдан яқинлик, умумий тарих, дин ва маданият бирлаштиради. Ўтмишда араб дунёси ва МО мамлакатлари ягона маданий-цивилизацион ва иқтисодий маконга кирганлар. Бу ҳозирги кунда ҳам уларнинг ўзаро алоқаларида муҳим аҳамият касб этади. Дунё мусулмонларини бирлаштириб турувчи муқаддас қадамжоларнинг Саудия Арабистонида жойлашгани ҳам бунга ёрдам беради.\nАраб мамлакатлари шунинг ўзи билан чегараланмасдан, Марказий Осиёдаги етакчи давлатлардан бири ҳамда минтақадаги аҳолиси энг зич бўлган ва асосий қисми мусулмонларни ташкил этадиган Ўзбекистонни ўз таъсири доирасига жалб қилиш орқали геосиёсий позицияларини мустаҳкамлашга интилмоқдалар.\nЎзбекистоннинг араб давлатларидаги ташқи сиёсати минтақа ва МО атрофида барқарорлик ҳамда хавфсизлик белбоғини барпо этиш масалаларини ўз ичига олган 2017-2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегиясида кўзда тутилган асосий вазифалардан келиб чиқади. Шу билан бирга қуйидаги жиҳатлар ҳисобга олинади:\n1) Географик жиҳатдан денгиз йўлларидан ажралган Ўзбекистон учун араб давлатлари билан ҳамкорлик қилиш устувор вазифасини ҳал этиш – Марказий Осиёда транзит, транспорт ва коммуникация тармоқларини барпо этишда муҳим роль ўйнайди. Араб мамлакатлари МО минтақасини Ўрта Ер, Қизил ва Араб денгизлари, Суэц канали ва Форс Кўрфази билан бирлаштирган ҳолда, жаҳон бозорларига чиқиш йўлида транзит мамлакатлар ролини ўйнаши мумкин.\n2) Аксарият араб давлатлари худди Ўзбекистон каби минтақавий низоларга аралашиб қолмасликни афзал биладилар ва хавфсизлик муаммоларини тартибга солишда иқтисодий масалаларга муҳим деб қарайдилар. Хусусан, Уммон, Қувайт, Қатар йирик минтақавий геоиқтисодий лойиҳаларни амалга оширишдан манфаатдор. Экспертлар Форс Кўрфази давлатлари орасида Эрон масаласи бўйича бирликнинг йўқлиги ва ажралиш кузатилаётганини қайд этишмоқда. Ёндашувлардаги тафовутлар чуқур фалсафий хусусиятга ва узоқ муддатли характерга эга. Шу боис, сўнгги пайтларда Кўрфазда Эронга нисбатан конфронтацион муносабат анча пасайди.\n3) Бундан ташқари, мавжуд барча қийинчиликлар шароитида ҳам араб давлатлари жадал ривожланаётган барқарор иқтисодиётга эга мамлакатлар саналади. Хусусан, Саудия Арабистони ЯИМ (ялпи ички маҳсулот) даражаси бўйича жаҳонда 19-чи, БАА 29-чи, Миср 44-ўринни эгаллайди.\n4) Нефть, газ ишлаб чиқариш ва экспорт қилиш бўйича дунёда етакчи саналган араб мамлакатлари жаҳон энергетика бозорига катта таъсир кўрсатадилар. Шахсий энергетика ресурсларига эга Ўзбекистон буни ҳисобга олиши керак. Бу борада араб мамлакатлари энергетика инфратузилмаларини қуриш ва жаҳон энергетика бозорида нархларни мувофиқлаштириш бўйича тажриба алмашиш соҳасида Ўзбекистон Республикасининг салоҳиятли ҳамкорлари ҳисобланадилар.\n5) Араб мамлакатлари бир томондан ўзбек маҳсулотлари, технологиялари ва айрим хомашё турлари истеъмолчилари, иккинчи томондан инвестициялар манбаи сифатида қизиқиш уйғотадилар. Араб монархиялари, айниқса Саудия Арабистони, Қувайт, Қатар, Бахрайн – дунёнинг ривожланган ва ривожланаётган мамлакатлари учун узоқ муддатли капитал манбаидирлар. Хусусан, БАА инвестиция жамғармасининг маблағлари 1 трлн. АҚШ долларидан ошади, Форс кўрфази мамлакатларида умумий инвестиция капитали ҳажми 3,2 трлн. АҚШ долларини ташкил этади. Бундан ташқари, Форс кўрфазининг етакчи араб давлатлари хорижий инвестицияларни жалб қилиш бўйича катта тажрибага эга бўлиб, улар бу тажрибани Ўзбекистон билан ўртоқлашиши мумкин. Хусусан, Саудия Арабистонининг ўзи 2017 йилда 1.4 млрд. АҚШ доллари жалб қилган.\nАраб давлатларининг халқаро муносабатлар тизимидаги таъсири, халқаро савдо ва саноатда уларнинг ўрни ва аҳамияти, инвестициявий ва технологик имкониятларини ҳисобга олиб, Ўзбекистон араб мамлакатлари билан ўзаро манфаатли иқтисодий муносабатларни йўлга қўйиш ва чуқурлаштиришдан манфаатдор. Бу тахминан минтақавий хавфсизлик муаммоларини тартибга солиш, ҳам миллий иқтисодий тараққиётни янада рағбатлантиришга ижобий таъсир кўрсатади.\nЧақириқлар ва хавфлар\nБироқ Ўзбекистон ва араб давлатлари ҳамкорлик доирасида бир қатор тўсиқларни енгиб ўтишларига тўғри келади.\nАраб давлатлари ташқи сиёсатда у ёки бу даражада замонавий геосиёсий ўйинлар иштирокчиларидир. Бунда улар ҳам дунёнинг етакчи мамлакатлари (АҚШ, Хитой ва Россия), ҳам ислом оламидаги Эрон ва Туркия сингари минтақавий етакчилар, рақиблар билан ўз манфаатларини мувозанатлаштиришлари лозим. Шунингдек, Ўзбекистон ҳам етакчи халқаро ўйинчилар ва ислом олами ўйинчилари ўртасидаги ўз муносабатларини тартибга солиши керак.\nБунда айрим араб давлатларининг Афғонистонни беқарорлаштириш жараёнига тахминан жалб қилиниши ҳам муҳим роль ўйнайди. Бу зарур даражадаги давлатлараро ишончга эришиш ва тўлақонли шерикчиликни йўлга қўйишга тўсқинлик қилади.\nБундан ташқари, энергия истеъмолчилари курашида араб мамлакатлари ва Ўзбекистон маълум даражада рақиб бўлишлари ҳам мумкин. Бу эса, энергетика сиёсатини мувофиқлаштириш ва ўзаро манфаатларни ҳисобга олишни талаб этади.\nШунингдек, ҳар икки томонда ҳам ҳамкорлик суръатларига салбий таъсир кўрсатиши мумкин бўлган қатор ҳал этилмаган ички муаммолар мавжуд. Масалан, 90-йиллардаги Ироқ ва Қувайт ўртасидаги урушлардан бошлаб, ҳозирги Сурия инқирози ва Эрон-Саудия Арабистони зиддиятларигача бўлган масалаларда араб мамлакатларининг саъй-ҳаракатлари ўз ижтимоий-иқтисодий ҳамда давлатлараро муаммоларни ҳал этишга қаратилган эди.\nБошқа томондан эса, сиёсий тузумлардаги тафовутлар: аксарият араб мамлакатларидаги теократик ва Ўзбекистондаги дунёвий бошқарув ҳам бунга ўз таъсирини кўрсатганди.\nЎзбекистон миллий давлатчилик асосларини барпо этиш ва мустаҳкамлаш, ўзининг ички сиёсий ва ижтимоий-иқтисодий муаммолари, хусусан, 2000-йилларда кучайган кўпинча ноқонуний араб ҳаракатлари таъсири билан боғлиқ бўлган радикал ислом гуруҳларига қарши кураш масалаларини ҳал этиш билан банд эди.\nМазкур омиллар биргаликда араб-ўзбек ҳамкорлигига салбий таъсир кўрсатар, минтақавий ҳамкорликда давлатлараро ишончсизлик ва амалий сустликнинг ўсишида акс этарди. Шунга мувофиқ, 2018 йилги маълумотларга кўра араб мамлакатлари Ўзбекистоннинг етакчи савдо ҳамкорлари қаторига кирмайди.\nДавлатлараро муносабатлар динамикаси\nЎзбекистоннинг араб давлатлари билан муносабатларини шартли равишда икки даврга ажратиш мумкин: 90-йиллардан – 2017 йилгача ва 2017 йилдан бугунги кунгача.\nМамлакатнинг биринчи президенти Ислом Каримовнинг араб мамлакатларидаги ташрифларида эришилган қатор давлатлараро келишувлар Ўзбекистон Республикасининг араб давлатлари билан ҳозирги ўзаро муносабатларини фаоллаштиришда асос бўлиб хизмат қилди. Хусусан, Қувайтга (2004 й.), Мисрга (2007 й.), БААга (2008 й.), Уммонга (2009 й.) ташрифлар шулар жумласидандир.\nУмуман олганда, 2007 йилдан бошлаб араб-ўзбек муносабатларида бироз жонланиш кузатилди. 2011 йил июнда Тошкентда Ўзбекистон-Саудия Арабистони ҳукуматлараро комиссиясининг 3-чи йиғилиши бўлиб ўтди. Тадбир доирасида бизнес-форум ташкил этилди ва инвестицияларни ўзаро рағбатлантириш тўғрисида протокол ва битим имзоланди. 2012 йил апрелда Саудия Маслаҳат кенгаши (парламент) раиси Абдулла Ал аш-Шайх бошчилигидаги делегациянинг Ўзбекистонга ташрифи уюштирилди. 2014 йил августда Маскат шаҳрида Ўзбекистон-Туркманистон-Эрон-Уммон транспорт йўлагини тузиш бўйича тўрт томонлама вазирлар учрашуви бўлиб ўтди.\nШундай бўлсада, минтақалар яқинлиги тўғрисидаги дўстона гапларга қарамасдан, томонлар муносабатлари ўртасида жиддий силжишлар кузатилмади. Саудия экспертларининг фикрича, 2000-йилларнинг бошларигача қирол оиласи ва Миср етакчилари Марказий Осиё давлатларининг ўзига хос жиҳатларини ўрганиш билан чекланганлар.\nЎзбекистон ва Форс кўрфази мамлакатлари, хусусан, Саудия Арабистони ўртасида имзоланган келишувлар тўла амалга оширилмади. Бу кўп жиҳатдан Яқин Шарқ ва Афғонистонда давом этган беқарорлик, 1999 йилда Тошкентда содир этилган террорчилик ҳаракатлари ва 2001 йил воқеалари шароитида сақланиб қолган давлатлараро ишончсизлик билан боғлиқ эди. Ўз навбатида, Ўзбекистон ҳам араб оламининг барча имкониятлари ва хавфларини синчиклаб ўрганди.\nШу тарзда, 2017 йилгача бўлган биринчи даврни ўзаро ўрганиш, имкониятларни қидириш, чекланган алоқалар ва ишончсизлик босқичи деб таърифлаш мумкин.\n2017 йилда халқаро ва ички вазиятнинг кучайиши шароитида мамлакатнинг янги Президенти Шавкат Мирзиёев Ўзбекистон ташқи сиёсатини ривожлантиришнинг янги стратегиясини қабул қилиш ташаббуси билан чиқади. Унда МО минтақаси ва унинг яқин қўшниларига устувор аҳамият қаратилади. Шундан сўнг 2017 йил май ойида БАА ташқи ишлар ва халқаро ҳамкорлик вазири Шайх Абдулла бин Заид Ал Нахаян, 2018 йилда Миср президенти Абдулфаттох ас Сисининг Тошкентга ташрифлари ва 2019 йил 24-26 март кунлари Президент Ш. Мирзиёевнинг БААга ташрифи араб-ўзбек муносабатлари ривожида янги босқични бошлаб беради.\n2018 йил 27 мартда Саудия Арабистони ташқи ишлар вазирининг ўринбосари А.С.Мирдад бошчилигидаги делегация “Тинчлик жараёни, хавфсизлик соҳасида ҳамкорлик ва минтақавий шерикли” мавзуида Афғонистон бўйича Тошкент халқаро конференциясида иштирок этди. 2018 йил 3 декабрда Ар-Риёд шаҳрида, 4 декабрда Ал-Қувайт шаҳрида ва 5 декабрда Абуд-Даби шаҳрида ташқи ишлар вазирлари ўринбосарлари дажасида сиёсий маслаҳатлар ўтказилади.\nШунингдек, араб давлатларининг замонавий иқтисодиёт чақириқларини ва минтақадаги қатор мамлакатларда кузатилаётган ҳозирги инқирозни енгиб ўтиш учун ўз молиявий имкониятларини параллель бирлаштиришга бўлган саъй-ҳаракатларига эътибор қаратиш зарур. Хусусан, Араб давлатлари Лигасининг 4-саммити якуний декларацияси Арабистон рақамли иқтисодиётни ривожлантириш инвестиция жамғармасини ташкил этиш, араб оламида божхона тўсиқларини олиб ташлаш ва эркин савдо зонасини яратиш каби чақириқларни ўз ичига олган эди. Бу каби тенденциялар Араб давлатлари Лигаси мамлакатлари билан минтақалараро иқтисодий ҳамкорлик учун янги имкониятлар эшигини очади, бу эса, Тошкент томонидан ҳисобга олинмаслиги мумкин эмас.\nЖорий йил март ойидаги ЎзР ва БАА музокаралари давомида икки томонлама ҳамкорликни ҳар томонлама кенгайтириш, савдо-иқтисодий, инвестицион, энергетика, банк-молия, қишлоқ хўжалиги, маданий-гуманитар, сайёҳлик ва бошқа соҳалар бўйича амалий ҳамкорликни мустаҳкамлаш масалаларининг муҳокама қилингани, 10 миллиард АҚШ долларига тенг ўзаро манфаатли икки томонлама ҳужжатлар ва инвестициявий келишувлар имзолангани бежизга эмас.\nУндан сўнг 2019 йил 29 мартда ЎзР Ташқи ишлар вазири Абдулазиз Комилов ва Қувайт давлати Бош вазирининг биринчи ўринбосари, мудофаа вазири Шайх Носир Сабах ал-Аҳмад ас-Сабах билан учрашувлари чоғида Орол бўйи ҳудудидаги қўшма ижтимоий лойиҳалар кўзда тутилмоқда.\nЎзбекистонда муҳим ижтимоий-иқтисодий ва инфратузилмага оид, жумладан “Ўзбекистон – Туркманистон – Эрон – Уммон” транспорт йўлаги каби лойиҳаларни амалга ошириш учун Араб иқтисодий тараққиёти Қувайт жамғармаси ва бошқа сармоядорларнинг маблағларини жалб этишга алоҳида эътибор қаратилди.\nШу тариқа МО минтақаси ва араб олами мамлакатлари ўртасидаги ҳар томонлама ҳамкорликнинг янгича, жадал босқичи бошланди.\nАраб-ўзбек муносабатларидаги ҳозирги фаоллик қандайдир янги ҳодиса эмас. Бу кўпроқ 90-йилларда араб олами билан кўзда тутилган ўзаро манфаатли ва прагматик муносабатларни янги шароитларда қуришнинг давом эттирилиши ва тезлашишидир.\n2017 йилгача бўлган босқичда томонлар бир-бирларининг имкониятлари ва салоҳиятларини чуқур ўрганганлар. Энг аввало сиёсий режимлардаги тафовутлар ва Араб ҳудудларидан радикал ғояларнинг кириб келиш таҳдиди ушбу муносабатларнинг тўла ривожланишига тўсқинлик қилган.\nЯқин Шарқда келишмовчиликлар ва низолар, ички сиёсатдаги мураккабликларнинг сақланиб қолишига қарамасдан, ҳозирги араб-ўзбек ҳамкорлиги олдингига нисбатан анча фаол ва иқтисодий хусусият касб этади, минтақавийлик, прагматизм, рационализм ва давлатлараро манфаатларнинг мутаносиблиги тамойилларидан келиб чиқади. Томонлар бир-бирларини етарлича ўргандилар ва бугунги кунда “юмшоқ сиёсат” сингари воситалардан, иқтисодиёт ва маданият, таълим ва дин соҳалари бўйича ҳамкорлик қилишдан самарали фойдаланмоқдалар.\nШу билан бирга, жаҳонда ва МО минтақаси атрофида кузатилаётган геосиёсий кескин вазият, Яқин Шарқ ва Марказий Осиёдаги беқарорлик ҳам жиддий роль ўйнашда давом этмоқда. Шу муносабат билан кўп нарса Сурия ва Афғонистон барқарорлигига, Яқин Шарқда Эрон-Саудия Арабистони кескинлигини камайтиришга боғлиқдир. Шубҳасиз, Ўзбекистон ўз хавфсизлиги манфаатида дунёнинг етакчи державалари, хусусан араб давлатлари билан ҳам тенг конструктив ҳамкорлик қилишда давом этади. МОда қабул қилинган лойиҳаларни амалга оширишдан олинган иқтисодий фойда ижобий тенденцияларни мустаҳкамлашда муҳим омил бўлиб хизмат қилади, бу минтақавий рақибларни маълум даражада яраштириши ва минтақавий кескинликни камайтириши мумкин.\n 2017-2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегияси, http://strategy.gov.uz/ru\n Katzman, Kenneth. Gulf States Split on Iran. February 14, 2019, https://gulfif.org/gulf-states-split-on-iran/?fbclid=IwAR2PM50ig5D5z5NTNxxFNr7mr7FF71Ggm5psZv2GmymPYkYq4AJCkrMYXFU\nThe World Bank: Gross Domestic Product 2018. https://gtmarket.ru/ratings/rating-countries-gdp/rating-countries-gdp-info#uzbekistan\n Киселев, Сергей. Новые горизонты России в Персидском заливе. 24 марта 2019, http://www.ng.ru/economics/2019-03-24/4_7538_2100240319.html\n Мунавваров, Заҳидулло И. ХХ асрда халқаро сиёсий ва иқтисодий муносабатларда Арабистон ярим ороли мамлакатлари. Тошкент, 1997, 213б.\n Why Saudi Arabia will Struggle Draw Investors in 2019. Dec 12, 2018, https://worldview.stratfor.com/article/why-saudi-arabia-will-struggle-draw-investors-2019\n 2018 йил январь-декабрь ойларида Ўзбекистон Республикасининг ижтимоий-иқтисодий ҳолати.ЎзР Статистика давлат қўмитаси, Тошкент, 2019.\n Арафат, Ибрагим. Мисрнинг Марказий Осиё давлатлари ва Монголия билан муносабатлари. – Муҳаммад Саййид Салим, Муҳаммад Сафииддин Харбуш, Абдулазиз Шади. Мисрнинг мустақил давлатлар ҳамдўстлиги мамлакатлари, Албания, Босния ва Герцеговина, Македония ва Монголия билан муносабатлари. Қоҳира университети ҳузуридаги Осиё тадқиқотлари маркази. 2000, 118 б.\n 2017-2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегияси.\n Бейрутдаги Саммит: араб мамлакатлари умумий иқтисодий таклифга келишдилар. 2019 й 21 январь, https://eadaily.com/ru/news/2019/01/21/sammit-v-beyrute-arabskie-strany-soglasovali-obshchuyu-ekonomicheskuyu-povestku\n Бирлашган Араб Амирликлари ташрифи самарали ўтди. 2019 й 28 март, https://president.uz/ru/lists/view/2460


Ўтган тунда Афғонистон жанубида юз берган отишмада АҚШ денгиз-пиëдаси ҳалок бўлди.\nАҚШ ҳарбий қўмондонлиги вакили аскарлар махсус амалиëт чоғида ўққа тутилганлигини билдирди.\nМамлакатнинг Урузгон вилоятида кейингги пайтда толибларнинг фаоллашгани кузатилди.\nБу ҳудудга икки минг нафар АҚШ денгиз пиëдалари ташланди.\nБугун Кобулда тошбўрон қилиниб ўлдирилганлиги тахмин қилинаëтган икки чет элликнинг жасади топилди.\nАфғонистон Ташқи Ишлар вазири расмийси жасадларнинг бириси Швейцария фуқаросига тегишли бўлиб иккинчи жасаднинг шахси хозирча аниқланмаганлигини билдирди.\nПолицияга кўра хар иккала чет эллик Кобулга яқинда Покистондан келишган.\nҚотиллик тафсилотлари аниқланмоқда.


ИнтерФУТБОЛ :: Қадр топмаган кипер...\nҚадр топмаган кипер...\nТаажжубки, футбол оламига Диего Армандо Марадона ва Лионель Мессидек афсоналар ва қатор-қатор ёрқин юлдузларни етказиб берган Аргентина мактаби дарвозабонлар борасида сира мақтанолмайди. «Альбиселестлар»нинг анчадан буён халқаро майдонда ғалаба гаштини суролмаётганларига ҳам, айни шу охирги чизиқ заифлиги сабабдир, эҳтимол. Майли, бу жумбоқни тажрибали таҳлилчиларга қолдирайликда, gol.ru сайти маълумотлари асосида аргентиналик ғаройиб дарвозабонлардан бири фаолиятига бирров назар ташлайлик.\nАргентина миллий жамоаси асосий дарвозабони Серхио Ромеро вақтида катта шов-шув билан «МЮ»дек номдор жамоа таркибидан жой олди. У ҳозир ҳам манкунианликлар сафида. Лекин мухлислар АПЛдаги охирги учрашувини 2017|2018 йиллар мавсумида ўтказган дарвозабонни фақат клуб базаси ёнида автомашинасини пачоқлаб олгани туфайли эслашади. Херонимо Рульининг тарихи эса, ўзгача бўлсада, ёқимли эмас. У ёши 27га етгунга қадар 5та элит лиганинг 5та жамоаси сафида майдонга тушиб улгурди. Жумладан, «Манчестер Сити» билан шартнома тузгани ва 5 йил Испания Примеросида ўз ўрнига эга «Реал Сосьедад» шарафини ҳимоя қилгани қайд этилган. Рульи шунингдек, Аргентина терма жамоаси дарвозасини ҳам қўриқлаган. Дарвозабон шундай таржимаи ҳол билан кутилмаганда, Франциянинг «Монпелье»сида пайдо бўлди. Жамоа уни кейинчалик 10 млн. евро эвазига харид қилиш ҳуқуқи билан «Сосьедад»дан ижара келишуви асосида олганди. Рульи шундан сўнг Франция кубоги доирасида тўртинчи дивизион вакили «Бельфор»га қарши кечган баҳсда майдонга тушди ва қўшимча бўлимларда қизил карточка олиб, жамоасини мураккаб аҳволда қолдирди. Оқибатда «Монпелье» пенальтилар сериясида имкониятни бой бериб, кубок турниридан чиқиб кетди. Умуман, Рульининг фаолияти ажабтовур трансферларга бой. Аргентина футболида иқтидорли дарвозабон сифатида кўзга ташланган Херонимо 20 ёшида «Эстудиантес»нинг асосий таркибидан жой олганди. Тўғри, бунга клубнинг асосий посбони жароҳатлангани сабаб бўлган. Рульи 2014 йили фаолиятидаги асосий шахсий совринни қўлга киритди - Ubaldo Fillol Award. Бу мукофот Аргентина чемпионатида ўйинлар ва қўйиб юборилган голлар сони нисбатига кўра, энг яхши натижага эришган дарвозабонга берилади. Херонимо ўша мавсум 19та учрашувда атиги 11та гол қабул қилганди. У кейинчалик «Депортиво Мальдонадо» клуби таклифига ижобий жавоб берди. Уругвай чемпионати иккинчи лигасида иштирок этадиган бу жамоа иқтидорли футболчилар трансферидан даромад орттириши билан танилган. Мулоҳаза юритиш учун факт: «Депортиво Мальдонадо» иккинчи дивизиондаги 14 йиллик фаолияти давомида Хонатан Кальери, Виллиан Хосе, Херонимо Рульи каби Европанинг кучли 5та лигасида ўйнаган бир қатор футболчиларни «қўлдан ўтказди».\n«Мальдонадо»нинг иш услуби оддий: маҳаллий чемпионатда ўзини кўрсатган иқтидорга чамаси 2 миллион доллар сарфлайди ва уни дарҳол манфаатли шартлар асосида ижара сафарига жўнатади. Дейлик, Хонатан Кальери шу зайлда 5та жамоада тўп сурди, у ҳозир ҳам Уругвай «Депортиво»си ихтиёрида. Херонимо Рульига қайтсак, жамоа аргентиналик киперни 3,5 млн. доллар эвазига сотиб олди, аммо у Уругвай чемпионатида лоақал бир марта майдонга тушгани йўқ. Яъни раҳбарият Рульини дарҳол «Сосьедад»га «сургун» қилди. Қарангки, Херонимо Испанияда ишончли ўйнаб, Аргентина олимпия жамоаси мураббийлари назарига тушди ва Олимпиада-2016 мусобақасида иштирок этди. Лекин спорт оламининг ҳар 4 йилликдаги энг нуфузли турнирида Португалия термаси вакилидан кулгули гол қўйиб юборгани билан ёдда қолди - оддий вазиятда тўп Рульининг оёқлари орасидан ўтиб кетди. Бироқ шармандали хато унинг манфаатли трансферига халақит бергани йўқ. Тўғри, аргентиналик кипер фаолиятини «Сосьедад»да давом эттирди, лекин энди «Манчестер Сити» аъзоси эди. Мазкур трансфер «Депортиво Мальдонадо»нинг чигал услубидан далолат беради. «Шаҳарликлар» Рульини «Депортиво Мальдонадо»дан 4,7 млн. еврога сотиб олишди ва «Сосьедад»нинг ўзида қолдиришди - ижара муддати. Орадан атиги 6 ой ўтгач, Испания жамоаси 7 млн. евро тўлаш эвазига трансфер ҳуқуқини ўз томонига оғдирди. Ваҳоланки, Рульига Хосеп Гвардиоланинг шахсан ўзи жиддий қизиққанди. Бироқ кипер Англияда захирада ўтиришни истамади. Айни ўша пайт Херонимода «Сосьедад»ни «Наполи»га алмаштириш имконияти ҳам туғилди. Аммо у Ла Лигада қолишни маъқул кўрди. Шу тариқа қўшимча келишувлар занжири Испания клуби билан давом этмоқда.\nХеронимо Рульи шартнома бўйича 2022 йилгача «Сосьедад»га тегишлидир. Бироқ «Сити» келишув ҳужжатига кейинги трансферлар қийматидан 30 фоиз улуш олиш ҳақида банд киритиб қўйган. «Сосьедад» бу қўшимча фоизни 3 йил (2019-2021) давомида 1 миллион евродан 3 «лимон» тўлаш орқали ўзиники қилиши мумкин. Бундан ташқари, ҳужжатда «Сити»нинг дарвозабонни қайта сотиб олиш ҳуқуқига эгалиги ҳам қайд этилган. Рульи трансферининг бошланғич баҳоси 14 млн. еврога тенг эди. 2021 йили бу сумма 18 «лимон»га етади.\nЯнги трансфер - янги жумбоқ. Рульи бутун фаолияти давомида атиги икки 2 марта жиддий жароҳатга йўлиқди. 2014 йили кузатилган дастлабки шикастланиш оқибатида нақ 10та ўйинни ўтказиб юборишига тўғри келганди. Иккинчи жароҳат ўта бемаврид паллада юз берди - 2018 йилнинг февралида мушак пайлари чўзилиши туфайли 9та учрашувда майдонга тушолмади. Кейин сафга қайтди, аммо аввалги савиясини кўрсатолмади. Умуман, дарвозабон ўша йилнинг баҳоридан бошлаб, тез-тез хатоларга йўл қўядиган бўлиб қолди. Камчилик кейинги мавсумда ҳам давом этди. Жумладан, «Барселона» ва «Райо Вальекано» клубларига қарши беллашувларда йўл қўйган хатолари қимматга тушди. Боз устига, Рульи ўзини оқлашга уринишдан нарига ўтолмади: «Мухлисларнинг ҳуштакбозликлари ва ҳайқириқларини олқиш сифатида қабул қиламан. Чунки ягона мақсадим - уларнинг муҳаббатларини қозониш. Мени қўллаб-қувватлаётган мухлислардан миннатдорман, албатта. Ҳозир ўзимни яхши ҳис қиляпман, хотиржамлик ва ўзимга нисбатан ишончни йўқотган эмасман. Нима қилиб бўлсада, мураббийни ўз салоҳиятимга ишонтиришим керак». Аргентиналик дарвозабон 2018|2019 йиллар мавсумида жароҳатлардан йироқ юриб, Ла Лиганинг 27та учрашувида майдонга тушди. «Реал Сосьедад» эса мавсумни 9-ўринда якунлади. Жамоа ёзда бир қатор ислоҳотларни амалга оширди. Жумладан, Рульини «Монпелье»га жўнатди - ижара сафари. Шундай қилиб, аргентиналик «Монако»га ўтиб кетган Бенжамин Лекомте ўрнини эгаллади. Эътиборлиси, Херонимо «Монпелье» тарихидаги дастлабки ажнабий дарвозабонга айланди. Жамоа эса у билан бирга еврокубоклар йўлланмаси учун курашди, бироқ... Ўз навбатида, «Реал Сосьедад» Рульи ўрнини 24 ёшли Алекс Ремиро билан тўлдирди. Бу кипер фаолияти давомида атиги бир мавсум Сегунда («Уэска»)да ўйнаганди. Якунланган мавсум 56 очко жамғарган «Реал Сосьедад» Испания чемпионати турнир жадвалида 6-поғонани банд этди, албатта, янги кипер иштироки билан.\nБевосита мақола қаҳрамони фаолиятига тўхталсак, Рульининг ишлари рисоладагидек кетмоқда. Ҳар ҳолда, «Монпелье» айнан аргентиналик туфайли ҳимоя чизиғининг мустаҳкамлиги борасида ажралиб турди. Қолаверса, дарвозабон атиги 1та ўйинда майдонга тушолмади, холос. Фақат кейинги фаолияти ҳамон мавҳумлигича қолмоқда. Франция матбуотидаги тахминларга қараганда, у узоқ йиллар «Монпелье»нинг биринчи рақамли дарвозабони бўлиб қолиш имкониятига эга. Лекин бунинг учун францияликлар аввало, трансфер ҳуқуқини сотиб олиш бўйича ижобий натижага эришишлари керак. Яна «Реал Сосьедад» ва «Манчестер Сити» ўртасидаги қўшимча келишувларни ҳам ҳал қилиш талаб этилади.


Сўғдда исломий партия аъзоси ушланди\nТожикистон Ислом уйғониш партияси вакили Салоҳиддин Ҳусейнзоданинг айтишича, сўнгги уч йил ичида Сўғдда унинг ўндан ортиқ партиядоши сохталаштирилган жиноий ишлар билан қўлга олинган ва қийноққа солинган.\nТожикистон Ислом уйғониш партияси аъзоси Ҳусниддин Шарофиддинов мамлакат Жиноят кодексининг бир нечта моддаси бўйича айбланмоқда.\nБу ҳақда Озодликка Ашт туман суди судяси Шоғуфрон Давронов маълум қилди.\n- Ашт туман ички ишлар бўлими вакиллари суддан Ҳусниддин Шарофиддиновни қўлга олишга санкция сўрашган. Шундан кейин унга нисбатан жиноий иш очилган. Ҳусниддин Шарофиддинов қишлоқларда ўтказилаётган исломий тўйларни видеога туширганлик ва нусхаларини кўпайтириб сотганлик, куч ишлатар тизим вакилларига бўйсунмаслик, ҳақорат қилганлик каби моддалар бўйича айбланмоқда. Айни пайтда у ички ишлар бўлими вақтинчалик сақлаш изоляторида сақланмоқда, - деди судя.\nҲибсга олинмишнинг рафиқаси Сожида Шарофиддинова сўзларига кўра, милиция ходимлари унинг умр йўлдошини бир неча йилдан буён таъқиб қилиб келишарди.\n- Умр йўлдошим мелисада эканлигидан бехабар эдим. Бу воқеадан хабар топиб, милицияга бордим, началникнинг олдига кирдим. Лекин эрим билан учрашишга рухсат бермади. “Хавотир олманг, эрта-индин жавоб берамиз”, деди. Орадан беш кун ўтди, ҳалиям жавоб бўлгани йўқ. Эрим оддий намозхон, бирор-бир жиноий иш қилгани йўқ. Тўй ва маъракаларни видеога оларди. Ростини айтсам, бу милиция ходимлари доим ундан ўз улушларини талаб қиларди. Пул бермаган шекилли, мусулмон тўйи баҳонасида қамаб қўйишди, - дейди Сожида Шарофидинова.\nБироқ Тожикистон Ислом уйғониш партиясининг Сўғд вилоят бўлими вакиллари бу борада бошқача фикрда. Партия вакили Салоҳиддин Ҳусейнзоданинг айтишича, гарчи Бирлашган тожик мухолифати билан ҳукумат ярашган кундан 14 йил ўтган бўлса ҳам, ҳукумат томонидан уларга нисбатан тазйиқлар камаймаган.\n- Биринчидан, эл олдида партиямиз обрўсини тўкиш учун ҳукумат томонидан бир қанча ишлар амалга оширилмоқда. Жумладан, маҳаллий ҳукумат вакиллари шаҳару туманларда аҳолини исломий партияга аъзо бўлмаслик учун тарғибот ишларини олиб боришмоқда. Жойлардаги маҳаллий ҳукумат вакиллари тарғибот ишлари учун масжидлардан фойдаланишлари амалдаги қонунларга зиддир. Иккинчидан, куч ишлатар тизимлари вакиллари партиямиз аъзоларига нисбатан тазйиқларни кучайтирган. Сўнгги уч йил ичида партиямизнинг ўндан ортиқ аъзоси сохталаштирилган жиноий ишлар билан қўлга олинди, қийноқларга солинди. Жумладан, Ашт туманида рўй берган воқеа ҳам ана шундай сиёсий ўйинлардан биридир, - дейди Салоҳиддин Ҳусейнзода.\nУнинг айтишича, партия аъзоларига нисбатан тазйиқлар ўтказиш ва қўлга олиш билан бирга уларнинг жонларига қасд қилиш ҳоллари ҳам кўпаймоқда. Жумладан, Саъдулло Маърупов Исфара туман ички ишлар бўлимида тергов пайтида калтакланиб ўлдирилган, сўнгра учинчи қаватдан ташлаб юборилган. Тергов қилган милиция ходимларига нисбатан жиноий иш очилган. Шунингдек, партиянинг яна бир аъзоси Усмон Бобоев терговчилар қийноқларидан кейин жон таслим қилган. Мазкур фирқа аъзоси Зумрад Қурбонова эса вилоятдаги уюшган жиноятчиликка қарши кураш минтақавий бўлими мулозимлари томонидан аёвсиз калатакланган ва реанимация бўлимига тушган эди.\nМазкур воқеадан кейин Тожикистон Ислом уйғониш партиясининг Сўғд вилоят бўлими раҳбарияти вилоят ҳукумати раиси ва прокурор номига мактуб йўллаган. Мактубда: “Партиямиз аъзоларига нисбатан тазйиқларга чек қўйилишини, аҳоли олдида партиямиз обрўсини тўкишга қаратилган ташвиқот ишларининг тўхтатилишини талаб қиламиз”, дейилган.


Жаннатим, кўнглимга эккан гулимсан - Ўзбекистон овози газетаси\nСирдарё вилояти аграр вилоятдан саноати гуркираб ривожланаётган ҳудудга айланмоқда, обод ва кўркам бўлмоқда, чинакамига боғу бўстонга айланмоқда.\nКиндик қонинг томган муқаддас тупроқ–она Ватан ҳақида сўз айтишга чоғланганингда, беихтиёр кўнглингда нимадир тоғдай юксалиб, кўзларингга ёш қалққанини сезмай қоласан, энтикасан. Зотан, ўзинг улғайган заминнинг майсаси-ю, гулу гиёҳи, ҳар бир дарахтининг илдизлари юрагингга чирмашиб кетган. Субҳидамда юзларингни сийпалаган насим, ҳар тонг кўнглингга мунавварлик олиб кирган қуёшининг ҳароратли ёғдулари сени эзгу ишларга даъват қилади.\nБугун Сирдарё вилоятида амалга оширилаётган ўлкан бунёдкорлик ишлари, айниқса, навқирон Гулистон шаҳрининг бугунги жамоли кўзларни қувнатади, дилларни яйратади. Анвойи гулларга бурканган сўлим хиёбонлар, равон кўчалар, маҳобатли кўприклар, салобат билан қад кўтараётган кўп қаватли турар-жойлар бинолари шаҳарнинг кўркига-кўрк қўшмоқда. Икки йил муқаддам Гулистонда бўлган одам бугун келса, унинг кўчаларида ҳамроҳсиз адашиб қолиши ҳеч гап эмас.\nНафақат Гулистон шаҳри, балки, вилоятнинг барча туманларида олиб борилаётган кенг кўламли ободончилик ишлари кўрган кўзни қувнатади. «Обод қишлоқ» ва «Обод маҳалла» дастурлари доирасида Ховосда қурилаётган 30 та беш қаватли бино шаҳарча қиёфасини бутунлай ўзгартириб юборди. Кўп қаватли уйларда замон талаблари даражасида жиҳозланаётган коммуникация, канализация ва бошқа тармоқлар комплекс тарзда амалга оширилмоқда. Бундай бунёдкорлик ишлари Сайхунобод, Сирдарё ва Сардоба туманларида ҳам жадал давом этмоқда. Сайхунобод туманидаги «Сайхун планет» савдо мажмуаси эндиликда бутун вилоят аҳлига хизмат кўрсатмоқда.\nМамлакатимиз Президентининг алоҳида эътибори ва ғамхўрлиги, яратилаётган имкониятлар шарофати билан Сирдарё вилояти аграр вилоятдан ишлаб чиқариш саноати ривожланган ҳудудга айланмоқда. Вилоятдаги кўплаб қўшма корхоналарда, тадбиркорлик субъектларида янги-янги иш ўринлари яратилиб, аҳоли бандлиги муаммолари бартараф этилмоқда. Айниқса, чекка қишлоқлардаги хотин-қизларни, ёшларни иш билан таъминлаш масаласи катта–кичик мутасаддиларнинг диққат эътиборида турибди.\nДавлатимиз раҳбари томонидан ҳаётга тадбиқ этилган, Сирдарёда туғилган беш ташаббуснинг мамлакатимиз бўйлаб кенг қулоч отгани сирдарёликларни тамоман руҳлантириб юборди. Айни пайтда бу йўналишдаги ишлар қизғин давом этмоқда. Айниқса, экспортбоп ва импорт ўрнини босадиган маҳсулотларни кўплаб ишлаб чиқариш борасида берган кўрсатмалари бугунги кунда Сирдарё туманидаги «Пенг-шенг», «Мега Люкс», «Сирдарё универсал ойна», Гулистон шаҳрида жойлашган «Зиннур» Ўзбекистон-Хитой қўшма корхоналари фаолиятини янада жонлантириб юборди. Эндиликда улар вилоят иқтисодиётини ривожлантиришга катта ҳисса қўшмоқда. Масалан, «Сирдарё универсал ойна» қўшма корхонасида хотин-қизлар ва ёшлар учун 500 та иш ўрни яратилди. Ишлаб чиқараётган маҳсулотлари эса, хорижга экспорт қилинмоқда. Гулистон шаҳрида жойлашган «Бест фейшн» Ўзбекистон-Туркия қўшма корхонасининг трикотаж маҳсулотлари, Сирдарё туманидаги «Река-мед-фарм» корхонасида дори-дармонлар учун махсус шиша идишлар ишлаб чиқарилмоқда. Ушбу корхоналарда асосан ёшлар хизмат қилмоқда.\nМирзаобод туманида фаолият юритаётган «Бек-Кластер» — кўп тармоқли ишлаб чиқариш бирлашмаси хотин-қизларимизга иш ўринлари яратиш борасида ибрат бўлмоқда. Сардоба туманида бунёд этилган «Сардоба сув омбори» минглаб ёшларни иш билан таъминлади. Айни пайтда, сув омбори соҳилларида янги боғлар яратилмоқда, дам олиш ҳудудлари ва оромгоҳлар барпо этилмоқда. Келажакда бу дам олиш масканлари вилоятга келаётган хорижий сайёҳларнинг эътиборини тортадиган оромгоҳларга айланади. Сирдарё вилоятининг ўзига хос тарихи, бой маданий мероси, урф-одатлари ва анъаналари мавжуд. Қадимий Ховос тепалигида олимларимиз олиб борган илмий изланишлар, археологик қазишмалар воҳамиз 2500 йиллик тарихга эгалигидан далолат бермоқда. Ушбу маскан ҳам яқин йилларда туристик манзиллар қаторида хорижлик сайёҳларда катта қизиқиш уйғотади, деб ўйлаймиз.\nХалқ хўжалигининг турли тармоқларини ривожлантириш учун вилоятга хориж инвестициясини жалб қилиш масаласи доимий эътиборда. Шу йилнинг 22-23 август кунлари ўтказилган I Халқаро инвестиция форуми Сирдарё тарихида ёрқин из қолдирди. Унда 200 дан ортиқ хорижий компанияларнинг раҳбарлари иштирок этди. Мазкур форумнинг Сирдарё вилоятида ўтказилишидан мақсад – Ўзбекистонни жаҳон ҳамжамиятига чуқур интеграциялашувини таъминлаш, хорижий давлатлар билан савдо-иқтисодий ва ижтимоий-гуманитар соҳаларда ҳамкорлик қилиш, вилоятнинг иқтисодий салоҳияти, яратилган шарт-шароитлар ва мавжуд имкониятлар тўғрисида хорижий ҳамкорларга маълумотлар бериш ҳамда иқтисодиётимизнинг шаффофлигини таъминлашдан иборат эди.\nТадбир доирасида Сирдарё вилоятининг ички имкониятлари ҳамда инвесторларнинг эътиборини жалб этувчи устувор йўналишлар қуйидагилардан иборат бўлди:\nбиринчидан, қишлоқ хўжалигида инновацион ёндашувларни ишга солиш – пахтачилик кластери, замонавий гидропоник иссиқхоналар, интенсив боғлар, логистика марказларини қуриш, шунингдек чорвачилик, балиқчилик ва паррандачилик кластерларини ташкил қилиш;\nиккинчидан, саноат соҳаси, шу жумладан енгил саноат, ипакчилик, озиқ-овқат, фармацевтика, кимё саноати ва шу билан бирга муқобил энергия манбаларидан фойдаланишни ривожлантариш;\nучинчидан, туризм, шу жумладан, янги мехмонхоналар, истироҳат марказлари ва бошқа туризм инфратузилмаларини ривожлантириш.\nтўртинчидан, технопарклар ва хорижнинг етакчи олий ўқув юртларининг филиалларини ташкил қилиш, хусусий тиббиёт ҳамда ахборот коммуникация технологияларини ривожлантиришни кўзда тутади.\nШуни алоҳида таъкидлаб ўтиш лозимки, вилоят иқтисодиётини ривожлантириш учун давлат томонидан истисно тариқасида тақдим қилинаётган имтиёз ва преференциялар мавжуд. Охирги икки ярим йил давомида Сирдарё вилояти шароити ва имкониятларидан келиб чиқиб, тадбиркорлик фаолиятини ривожлантириш учун давлатимиз раҳбари томонидан кўплаб имтиёз ва қулайликлар тақдим этилган. Инвестицион форумда 200 млн. доллардан ошиқ инвестицион ва экспорт шартномалари имзоланди.\nУшбу форумдан илгарироқ Италия давлатидаги Ўзбекистон элчихонасининг ташаббуси билан жорий йил 9 июнь куни Италия давлати компаниялари вакилларидан иборат делегация аъзолари вилоятимизга ташриф буюрган эди. Ташрифдан кўзланган асосий мақсад иқтисодий, қишлоқ хўжалиги, ўзаро маданий алоқаларни йўлга қўйиш, вилоятда хорижий инвестицияларни жалб қилиш учун яратилган шарт-шароитлар билан яқиндан танишиш ва маҳаллий тадбиркорлар билан ҳамкорликда инвестицион лойиҳаларни амалга оширишни муҳокама қилишдан иборат бўлди.\nТашриф давомида «Рим архитекторлари» уюшмаси президенти Флавио Манжионе келажакда архитектура, ишлаб чиқариш технологиялари ва турли касб эгаларининг кўникма ва малакаларини ошириш бўйича вилоятимизда ўқув курслари ташкил этиб, доимий равишда ўзаро тажриба алмашишни йўлга қўйишини маълум қилди. Шунингдек, «Виваи Занзи» компанияси президенти Жиованни Занзи вилоятда интенсив боғдорчиликни ташкил этиш мақсадида қисқа муддат ичида мазкур лойиҳанинг бизнес режаси тақдим этилиши ҳамда ушбу лойиҳани самарали ишга тушириш учун вилоят ҳудудидан ер майдони ажратиш зарурлигини таъкидлади. Бундан ташқари вилоят ҳокимлиги ва «Рим архитекторлари» уюшмаси ўртасида ўзаро ҳамкорлик тўғрисида меморандум, «Сирдарё мебель фабрикаси» МЧЖ ва «Классимо» компанияси ўртасида умумий қиймати 1 млн. АҚШ доллари бўлган «Классимо» бренди остида маҳаллий ва хорижий бозорлар учун мебель маҳсулотлари ишлаб чиқариш бўйича қўшма корхона ташкил этиш тўғрисида инвестиция шартномаси имзоланди.\nБу янгиланишлар аввало энг долзарб масалалардан бири бандликни ҳал этмоқда. Иккинчидан, Президентимиз қўйган муҳим вазифа–экспортбоб ва импорт ўрнини босадиган маҳсулотлар ишлаб чиқариш, ўзимизнинг хомашё ва имкониятлардан фойдаланиб, маҳаллийлаштириш даражасини чуқурлаштириш, кўламини кескин ошириш таъминланмоқда.\nПрезидентимизнинг беш муҳим ташаббуси доирасида Сирдарё тумани «Истиқбол» маҳалласида «Сирдарё Барака Чеварлари» масъулияти чекланган жамиятига қарашли 125 иш ўрнига эга, замонавий тикув машиналари билан жиҳозланган янги тикувчилик корхонаси фойдаланишга топширилди. «ARGE FASHION» Ўзбекистон-Туркия қўшма корхонаси томонидан киритилган сармоя ҳисобига «Ўзпахтасаноат» уюшмаси барпо этган замонавий бинога 100 дан зиёд тикув машинаси келтириб ўрнатилди. Мазкур тикув корхонаси ишга туширилиши натижасида 125 нафар хотин-қиз доимий иш билан таъминланди. Тикувчилик фабрикасида аёллар учун барча шарт-шароитлар яратилган. Жумладан, 60 ўринли ошхона, 2 маҳал енгил нонушта, 1 маҳал тушлик бепул йўлга қўйилган. Ходимларнинг ишга келиб кетишлари учун 2 та замонавий русумдаги автобус бепул хизмат кўрсатади. Эътиборлиси, бу ерда тикиб, тайёрланаётган аёллар, болалар ва катталар кийим-кечаклари Россия давлатига тўлиқ экспорт қилинади. Ана шундай тикувчилик корхоналари Ховос, Оқолтин, Сайхунобод туманларида ҳам ишга туширилди. Бу корхоналарнинг ҳар бирида иш икки сменада ташкил қилиниб, жами 240 нафар аёл иш билан таъминланди. Худди ана шундай тикув корхоналари Боёвут, Гулистон, Мирзаобод, Сардоба туманларида ҳам қуриб битказилган, иш фаолиятини бошлаш арафасида. Мана шу корхоналар тўлиқ ишга туширилса, бу йил охиригача хотин-қизлар учун 2 мингга яқин янги иш ўрни яратилади.\nБеш ташаббус доирасида амалга оширилаётган маънавий-маърифий ишлар ҳақида гапирганда, вилоятда Ўзбекистон халқ шоири Ҳалима Худойбердиева номидаги ижод мактабининг иш бошлаганлигини айтиб ўтиш ўринлидир. Ижод мактабига 120 нафар иқтидорли ўғил-қиз қабул қилинди. Ижод мактаби учун қурилаётган махсус бино лойиҳаси учун 7 млрд сўм маблағ ажратилган эди. Унда фарзандларимизнинг яйраб билим олишлари учун барча шарт-шароитлар муҳайё. Вилоят мусиқали драма театри янгидан таъмирланиб, ишга туширилди.\nЎзбекистон Ёзувчилар уюшмаси Сирдарё вилоят бўлими томонидан вилоят ижодкорларининг «Сайхун саболари» номли шеърий, «Сирдарё мавжлари» номли насрий антологиялари нашрга тайёрланди. Ушбу антологиялар «Ижод» жамоат фонди томонидан нашр этилиб, вилоятнинг олий ўқув юртлари ва мактабларнинг кутубхоналарига тарқатилади. Шунингдек, «Сирдарёдаги улуғвор ўзгаришлар» номли бадиий-публицистик тўплам Ўзбекистон Ёзувчилар уюшмаси томонидан нашрга тайёрланмоқда.\nГулистон шаҳрида истиқомат қилувчи, Иккинчи жаҳон уруши қатнашчиси Бектурсун ота Пирматов шундай дейди:\n– Ёшим юзга бораяпти, бугун Гулистоннинг жамолини кўриб, мамлакатимиздаги улуғвор янгиланишларнинг гувоҳи бўлиб, умргузаронлик қилиб юрганим учун яратганга беҳисоб шукроналар айтаман. Мен мана шу шаҳарнинг, вилоятимизнинг тарихини жуда яхши биламан, шаҳримизнинг ўрнида кападай-кападай қамишлар ўсиб ётарди. Қишда ботқоқ, ёзда чанги осмонни тутиб ётган кўчалари кўз ўнгимда. Вокзалимиздаги темир йўл бекатида катта-катта ҳарфлар билан «Голодная степь» деган ёзув осилиб турарди. Ҳар кўрганда юрагим увишарди. Мана бугун чўл ўрнида муҳташам шаҳарлар қад кўтарди. Бу ҳаммаси мустақиллик шарофатидан, муҳтарам Президентимизнинг Сирдарё вилоятига бўлган эътибори натижаси деб ўйлайман. Илоҳим, бу ишлар бардавом бўлсин.\nМухтасар қилиб айтганда, Сирдарё воҳасида улуғ ўзгаришлар, юксалишлар юз бермоқда. Бу юксалишларнинг замирида сирдарёликларнинг самарали, заҳматли меҳнати, ҳамжиҳатлиги ва ташаббускорлиги ётибди. Улар ўз меҳнатлари роҳатини ҳам кўришмоқда, ҳаётлари фаровонлашиб бормоқда. Биргина мақолада Сирдарё воҳасида бўлаётган ўзгаришларни баён этмоқ мушкул. Бугунги ўзгаришлар ҳақида, бугуннинг қаҳрамонлари ҳақида насиб этса, ҳали катта асарлар яратилади. Бир пайтлар «қуш учса қаноти, одам юрса оёғи куйган» чўлларни ўзлаштирган ота-боболаримиз бизларга мерос қилиб қолдирган воҳа бугун чинакам Гулистонга айланиб, гулларга бурканди. Биз ҳам ўз фарзандларимизга дунёнинг машҳур шаҳарларидан қолишмайдиган муҳташам шаҳарлар, обод ва шинам қишлоқлар, гулларга чўмилган сўлим хиёбонлар ва равон кўчаларни, маданият ва истироҳат муассасаларини – бир сўз билан айтганда, озод ва обод Ватанни мерос қилиб қолдирамиз.\nКўкламни чўлларга бурган элимсан,\nБир сўзли, аҳдида турган элимсан,\nЯхши-ёмон кунни кўрган элимсан,\nБолангман, эркалаб юрган элимсан\nЖаннатим, кўнглимга эккан гулимсан.\nГаплашсанг юраги кўриниб турган,\nКўнглингни олишга уриниб турган,\nФеъли дарёсидай вазмин, сокиним,\nҚош-кўздай қадрдон дилга яқиним\nОнамсан, оғамсан жон-у дилимсан\nОфтоб ўпиб ўтар айвонларингни,\nИфорин ҳовучлаб райҳонларингни,\nКезиб лолазорлар сайхонларингни\nТаърифин изласам имконларингни\nОй каби тўлинсан, гулдай сўлимсан...


Эрон Президенти лавозими учун 8 номзод курашади\nЭрон Президенти Маҳмуд Аҳмадийнажод.\nЭрон Президенти Маҳмуд Аҳмадийнажод юқори лавозимли ёрдамчисининг 14 июнда ўтказиладиган Президент сайловида қатнашишдан четлатилганини қоралаб, Посбонлар кенгашининг бу ҳақдаги қарорини ўзгартиришга ваъда берди.\nПосбонлар кенгаши сешанба куни собиқ президент Акбар Хошемий Рафсанжоний ҳамда Аҳмадийнажоднинг яқин ёрдамчиси Исфандиёр Раҳим Машаийнинг сайловда иштирок этишига рухсат бермаган эди.\nУламолар ва ҳуқуқшунослардан иборат Посбонлар кенгаши 14 июн куни ўтказиладиган Президент сайловида қатнашиш учун ҳужжат топширган 700 нафар даъвогардан фақат саккиз нафари, асосан, Эроннинг Олий руҳонийси Оятуллоҳ Али Ҳоманаий тарафдорларининг сайловда Президентликка номзод сифатида иштирок этишига рухсат берган.\nЧоршанба куни Аҳмадийнажод Посбонлар кенгаши қарорини “қатағон”, деб атаб, уни ўзгартириш масаласини кўтаряжаги тўғрисида баёнот берди.\nЭрондаги айрим консерваторлар назарида Машаий Олий руҳоний Ҳоманаий билан муносабатлари таранг бўлган президент Аҳмадийнажодга яқин шахсдир.\nУлар фикрича, кетма-кет учинчи муддатга президент этиб сайланиш ҳуқуқига эга бўлмаган Аҳмадийнажод Машаий орқали ўз таъсирини сақлаб қолишга уринмоқда.\nҲозирда Маслаҳат кенгаши раҳбари бўлган мўътадил қарашдаги Акбар Хошимий Рафсанжоний август ойида 79 ёшга тўлади. Посбонлар кенгаши Рафсанжоний исмини тилга олмаган ҳолда, “заифлик ва кексалик сабабли” сайловда қатнашишига рухсат берилмаганини маълум қилган.\nАҚШ Давлат департаменти Посбонлар кенгашини “Эрон халқига хизмат қиладиганлар ўрнига, режим ўз манфаатларига хизмат қилишига ишонган номзодларни танлаб олаётганликда" айблади.\nПосбонлар кенгаши президентлик сайловида қатнашишига рухсат берганлар орасида Эроннинг ядровий дастури бўйича Бош музокарачиси Саид Жалилий ва ташқи масалалар бўйича Али Ҳоманаийнинг маслаҳатчи Али Акбар Вилоятий ҳам бор.\n47 ёшдаги Жалилий Эроннинг Олий миллий хавфсизлик кенгаши раҳбаридир. Ундан олдин Жалилий Ташқи ишлар вазирининг Европа ва Америка масалалари бўйича ўринбосари бўлган.\nАли Акбар Вилоятий ўн олти йилдан кўпроқ вақт Ташқи ишлар вазири бўлиб ишлаган.\nЭрон президенти лавозимига даъвогарлардан бири, Теҳрон шаҳри ҳокими Муҳаммад Бақир Қалибаф ҳам Олий руҳоний Али Ҳоманаийнинг тарафдори ҳисобланади.\nГеосиёсат бўйича докторлик диссертациясини ёқлаган Қалибаф ҳарбий ва полиция кучлари қўмондони бўлган. У 1999 йилда талабалар уюштирган норозилик намойишини куч билан тарқатишда шахсан иштирок этганини тан олган.\nИнқилоб Посбонлари собиқ раҳбари Муҳсин Ризоий ҳам Эрон президенти лавозимига даъвогарлик қилмоқда. Ҳозирда Маслаҳат кенгаши котиби бўлган Ризоийни 2009 йилги сайловда консерваторлар президентликка номзод қилиб кўрсатган.\nЭрон президенти лавозими учун яна бир номзод Ғулом Али Ҳаддад-Одил 2004-2008 йилларда Эрон парламенти раиси бўлган. Фалсафа ва физика бўйича таълим олган Ҳаддад-Одил узоқ йиллар ҳукумат лавозимлари, жумладан, Маориф вазири ўринбосари ва Эроннинг Форс тили ва адабиёти академиясига раҳбар бўлган.\nЭронда 14 июн куни ўтказиладиган Президет сайловида мўътадил қарашдаги бир неча номзоднинг иштирок этишига ҳам рухсат берилди.\nУлар орасида Рафсанжонийга яқин бўлган Эроннинг ядровий дастури бўйича собиқ музокарачиси Ҳассан Руҳоний ва Муҳаммад Ғаразий ҳам бор.\nМаслаҳат кенгашининг сиёсий, мудофаа ва хавфсизлик масалалари қўмитаси раҳбари бўлган 64 яшар Ҳассан Руҳоний айни пайтда Олий миллий хавфсизлик кенгаши аъзосидир. Руҳоний агар президент этиб сайланса, фуқаролар ҳуқуқлари ва иқтисодиётни қайта тиклашни ҳамда Ғарб билан муносабатни яхшилашни ваъда қилган.\nМуҳаммад Ғаразий Акбар Хошемий Рафсанжоний президент бўлган 1989-1997 йилларда Эроннинг Телекоммуникация вазири бўлиб ишлаган.\nПосбонлар кенгаши ислоҳотчиларнинг фақат бир нафар вакили Муҳаммад Риза Орифнинг сайловда қатнашишига рухсат берди.\n61 яшар Ориф АҚШнинг Стэндфорд университетида энергетика-коммуникация инженерлиги бўйича таҳсил олган.\nЭроннинг собиқ Коммуникация ва ахборот технологиялари вазири Муҳаммад Ориф мухолифат лидери Муҳаммад Ҳотамий президент бўлган даврида Эронда илк бор вице-президент лавозимида ишлаган.


Доксилан – medu.uz – Дорилар ҳақида маълумотлар ўзбек тилида\nHome Йўриқномалар Доксилан\nПрепаратнинг савдо номи: Доксилан\nТаъсир этувчи модда (ХПН): доксициклин\nфаол модда: 115,4 мг доксициклин гиклати (100 мг доксициклинга эквивалент);\nёрдамчи моддалар: микрокристалл целлюлоза, натрий крахмали гликолати (А тури), лактоза моногидрати, маккажўхори крахмали, сувсиз коллоид кремний диоксиди, гидрогенланган канакунжут мойи, магний стеарати.\nТаърифи: думалоқ шаклли, икки томонлама юзаси қавариқ, сариқ рангли, бир томони рискали таблеткалар.\nФармакотерапевтик гуруҳи: Тизимли қўллаш учун антибактериал препаратлар. Тетрациклинлар. Доксициклин.\nАТХ коди: J01АА02\nДоксилан – кенг таъсир доирасига эга тетрациклинлар гуруҳи, ярим синтетик антибиотик, қўзғатувчиларнинг оқсил синтезини сусайиши ҳисобига бактериостатик таъсир кўрсатади.\nМеъда-ичак йўлларида тез ва деярли тўлиқ сўрилади. Сўрилиши овқат қабул қилишга деярли боғлиқ эмас. Бир марталик дозани қабул қилгандан сўнг доксициклин қон плазмасида 15-45 минутдан сўнг аниқланади. Максимал концентрацияга 1,5-3 соатдан сўнг эришилади. Плазма оқсиллари билан боғланиши – 80-95% ни ташкил қилади. Организмнинг тўқима ва суюқликларида тақсимланади, йўлдош орқали ўтади ва кўкрак сутига чиқарилади, жуда кам ҳолларда мияга киради. Доксициклиннинг ярим парчаланиш даври – 16-18 соатни ташкил қилади. Ўзгармаган кўринишда сийдик (40%) ва ахлат билан чиқарилади.\nАэроб граммусбат турлари: Bacillus anthracis, Listeria monocytogenes\nАэроб грамманфий турлари: Branhamella catarrhalis, Brucella, Calymmatobacterium granulomatis, Campylobacter fetus, Haemophilus ducreyi, Haemophilus influenzae, Rickettsia, Vibrio cholerae, Yersinia pestis\nАнаэроб турлари: Actinomyces, Clostridium, Propionibacterium acnes\nБошқа турлари: Bartonella bacilliformis, Borrelia burgdorferi, Borrelia recurrentis, Borrelia duttonii, Chlamydia, Francisella tularensis, Leptotrichia, Mycoplasma pneumoniae, Plasmodium falciparum, Ureaplasma urealyticum.\nОрттирилган чидамлилиги муаммо бўлиши мумкин бўлган бактерия турлари\nАэроб граммусбат турлари: Enterococcus, Staphylococcus aureus, Streptococcus pneumoniae, Streptococcus pyogenes\nАэроб грамманфий турлари: Acinetobacter, Enterobacter aerogenes, Escherichia coli, Klebsiella species, Neisseria gonorrhoeae, Shigella\nАнаэроб турлари: Bacteroides, Fusobacterium species\nБошқа турлари: Treponema pallidum, Treponema pertenue\nАэроб граммусбат турлари: Proteus, Providencia, Pseudomonas\n– нафас йўлларининг инфекциялари, шу жумладан фарингит, ўткир бронхит, ўпканинг сурункали обструктив касаллигини хуружи, трахеит, бронхопневмония, бўлакли пневмония, шифохонадан ташқари пневмония, ўпка абсцесси, микоплазмалар, хламидиялар ва риккетсиялар чақирган плевра эмпиемаси;\n– ЛОР-аъзоларининг инфекциялари, шу жумладан отит, фарингит, синусит, тонзиллит;\n– сийдик-таносил тизимининг инфекциялари: цистит, пиелонефрит, бактериал простатит, уретрит, уретроцистит, урогенитал микоплазмоз, ўткир орхиэпидидимит; мажмуавий даволаш таркибида эндометрит, эндоцервицит ва сальпингоофиорит; шу жумладан жинсий йўл билан юқадиган инфекциялар: урогенитал хламидиоз, пенициллинларни ўзлаштираолмайдиган пациентларда сифилис, асоратланмаган гонорея (муқобил (альтернатив) даволаш каби), чов гранулёмаси, венерик лимфогранулёма;\n– меъда-ичак йўлларининг ва сафро чиқариш йўллари инфекциялари (вабо, иерсиниоз, холецистит, холангит, гастроэнтероколит, бацилляр ва амёбали дизентерия, «саёҳатчилар» диареяси);\n– тери ва юмшоқ тўқималарнинг инфекциялари (шу жумладан, ҳайвонлар тишлаганидан кейинги жароҳатли инфекциялар), оғир ҳуснбузар касаллиги (мажмуавий даволаш таркибида), фурункулёз, флегмона, абсцесс, жароҳатли инфекция, паронихия, Лайм касаллигининг I босқичи.\n– кўзларнинг инфекциялари, шу жумладан трахома ва конъюнктивит.\n– операциядан кейинги йирингли асоратларни олдини олиш;\n– куйдирги касаллигини профилактикаси ва муқобил даволаш, шу жумладан Bacillus аnthracis аэрозоли билан нафас олиш натижасида чақирилган куйдирги касаллиги, агар штамм доксициклинга сезгир бўлса.\n– бошқа касалликлар: листериоз, тропик гранулёма (агар пациентда пенициллинга аллергия бўлса), туляремия, гангрена, қоқшол, ўлат, риккетсиоз (тошмали тиф, австралия иситмаси), лептоспироз (Вейл синдроми ва бошқалар), вабо, қайтувчан тиф, Оройя иситмаси, перуанск сўгали, хлорохинга чидамли Plasmodium falciparum чақирган безгак касаллиги (хинин ва хинидин билан муқобил даволаш), бруцеллёз (Банга касаллиги) стрептомицин билан мажмуада қўлланади.\n– Staphylococci, Streptococci ва Pneumococcae иштирокидаги инфекцияларни чидамлиликнинг турли профиллари сабабли доксициклин ёрдамида даволаш мумкин эмас.\nДоксиланнинг дозаси инфекцияни кечиши оғирлигига ва микроорганизмнинг препаратга нисбатан сезгирлигига боғлиқ.\n100 мг таблеткалар кундузи, овқат қабул қилиш вақтида, етарли миқдордаги суюқлик билан қабул қилинади.\nТана вазни 70 кг дан кўп бўлган катта ёшдаги пациентлар: суткада 200 мг.\nТана вазни 45 кг дан кўп бўлган катталар ва болаларга даволашнинг биринчи куни суткада 200 мг бир ёки 2 қабулда, даволашнинг кейинги кунлари 100-200 мг.\nТана вазни 45 кг дан кам 8 ёшдан ошган болаларга даволашнинг биринчи куни суткалик дозани 4 мг/кг ҳисобида бир қабулга, даволашнинг кейинги кунлари инфекцияни клиник кечишини оғирлигига қараб суткада 2-4 мг/кг.\nДаволашнинг давомийлиги касалликнинг кечишига боғлиқ ва шифокор томонидан буюрилади. Даволшнинг ўртача давомийлиги 5-21 кунни ташкил қилади.\nБактериологик тасдиқланган, β-гемолитик стрептококк чақирган инфекцияни доксициклин билан даволашда, ревматик иситма ёки гломерулонефрит каби кечки асоратларни олдини олиш учун даволаш давомийлиги камида 10 кунни ташкил қилади.\nЛайм касаллигининг I босқичи: 200 мг дан ҳар куни 10-20 кун давомида.\nЭркаклар жинсий йўлларининг ноаниқ генезли бепуштлиги билан Ureaplasma urealyticum инфекцияси: суткада 200 мг дан 4 ҳафта давомида (жинсий шериги билан!).\nАёллардаги ўткир гонококкли инфекция: 200 мг дан ҳар куни камида 7 кун давомида.\nChlamydia чақирган ўткир орхоэпидидимит: 200 мг дан ҳар куни камида 10 кун давомида.\nБирламчи ва иккиламчи сифилис: 300 мг дан ҳар куни камида 10 кун давомида.\nКуйдирги касаллигини профилактикаси ва даволаш:\nКатталар: 100 мг дан суткада икки марта 60 кун давомида.\nТана вазни 45 кг гача бўлган болалар: тана вазни 2,2 мг/кг дан суткада 2 марта 60 кун давомида.\nТана вазни 45 кг дан кам 8 ёшдан ошган болаларга – 200 мг гача буюрилади.\nТез-тез (>1/100 дан <1/10 гача)\n– кўнгил айниши, жиғилдон қайнаши, қусиш, анорексия, метеоризм, диарея\n– бош оғриғи, бош айланиши, вестибуляр бузилишлар\nТез-тез эмас (>1/1,000 дан <1/100 гача)\n– глоссит, дисфагия, фарингит, хириллаш, ютишни қийинлашиши\n– фотосенсибилизация (терини қуёшдан нурланишида: қизариш, шиш, пуфакчаларни пайдо бўлиши, тери рангини ўзгариши)\n– макулопапулёзли ва эритематозли тошма\n– аллергик реакциялар, тарқалган экзантема, эритема, эшакеми, Квинке шиши, анафилаксия, анафилактоид пурпура, тизимли қизил югиригининг хуружи, тери тошмаси, кўп шаклли экссудатив эритема, терининг, шиллиқ қаватларнинг ёки бўғимларнинг қайтувчан маҳаллий шишлари (ангионевротик шиш), астма, анафилактик шок, жинсий аъзоларда ва тананинг бошқа соҳаларида дорили турғун тошма, иситма, бош оғриғи ва бўғимларда оғриқ билан кечувчи зардоб касаллигига ўхшаш реакциялар\n– остеогенезни секинлашиши, болаларда тишларни нормал ривожланишини бузилиши\n– қон ивиши тизимини бузилиши ва гематурия\n– оғиз ва томоқ шиллиқ қаватини яллиғланиши (стоматит, глоссит), аёлларда ташқи жинсий аъзоларни ва қинни ўткир яллиғланиши (вульвовагинит), шунингдек анал соҳасида қичишиш (Pruritus ani) каби симптомлар билан кечадиган тери ва шиллиқ қаватлар (хусусан, жинсий аъзолар ва оғиз ва ичак шиллиқ қаватини) кандидози\nКам ҳолларда (>1/10000 дан <1/1000 гача)\n– бош оғриғи, кўнгил айниши, қусиш кўринишида намоён бўладиган бош мия ички босимини ошиши ва кўрув нерви дискини шиши сабабли кўришни бузилиши\n– тирноқлар томонидан ўзгаришлар билан бирга фототоксик реакциялар – тирноқ асосидан тирноқларни ажралиши ва тирноқлар пластинкасининг рангини ўзгариши\n– лейкопения, лейкоцитоз, тромбоцитопения, анемия, лимфоцитопения, лимфаденопатия, атипик лимфоцитлар ва гранулоцитларнинг токсик кўпайиши\n– жигарни шикастланиши, панкреатит\n– нефротоксик шикастланишлар, буйракнинг мавжуд бўлган бузилишларини хуружлари, интерстициал нефрит, ўткир буйрак етишмовчилиги, анурия\n– юзни шиши, тилни бўртиши, нафас йўлларини сиқилиши билан бирга томоқни ички шиши, юракни тез уриши, нафас етишмовчилиги (ҳансираш), шок ва юракни тўхтаб қолиши натижасида артериал босимни тушиб кетиши каби ўта юқори сезувчанликнинг оғир реакциялари\n– эксфолиатив дерматит, Лайелл синдроми\n– парестезиялар, тахикардия, миалгиялар, артралгиялар, хавотирлик, қўрқув ҳисси\n– ҳид билиш ёки таъм сезишни бузилиши ёки йўқолиши\n– энтероколит, сохтамембраноз колит\n– ректал ва/ёки генитал соҳани яллиғланиши\n– препаратнинг антианаболик самараси билан боғлиқ бўлган қолдиқ азот мочевинасини ошиши\n– узоқни яхши кўролмаслик, миопия\n– тутқаноқли ҳушдан кетишлар кузатилади.\n– тетрациклинлар ва препаратнинг ҳар қандай компонентига юқори сезувчанлик\n– болалик ёши (8 ёшгача)\n– ҳомиладорликнинг охирги уч ойлиги ва лактация даври\n– оғир жигар етишмовчилиги\n– изотретиноин билан бир вақтда қўллаш мумкин эмас.\nСут, сут маҳсулотлари, алюминий, кальций, магний сақловчи антацидлар, шунингдек темир тузлари ва висмут препаратлари доксициклинни сўрилишини камайишига олиб келади, шунинг учун уларни бир вақтда қўллаш мумкин эмас. Анионитларни (холестирамин, холестипол) доксилан қабул қилинганидан сўнг 2 соатдан кейин қўллаш лозим, чунки улар доксициклинни сўрилишини ёмонлаштириши мумкин.\nКарбамазепин, фенитоин, барбитуратлар, примидон ёки рифампицин каби фермент-индукцияловчи препаратларни узоқ муддат қабул қилиш жигарда доксициклиннинг метаболизмини тезлаштириши мумкин ва унинг плазмадаги концентрациясини қисқаришига олиб келиши мумкин. Бу яна сурункали алкоголизмга ҳам тааллуқлидир.\nТетрациклинлар плазманинг протромбин фаоллигини сусайтиради ва антикоагулянтларнинг (варфарин) фаоллигини оширади.\nДоксициклин диабетга қарши перорал препаратларнинг гипогликемик таъсирини ошириши мумкин.\nТетрациклинларни орал контрацептивлар билан бир вақтда қўллаш уларнинг контрацептив самарасини камайишига олиб келиши мумкин.\nТетрациклинлар жигарда шохкуя алкалоидларини камайишига тўсқинлик қилади (шохкуя билан заҳарланишнинг якка ҳолатлари).\nДоксициклинни бошқа потенциал гепато- ва нефротоксик моддалар билан қўллаш мумкин эмас, чунки улар буйракка салбий таъсир кўрсатиши мумкин.\nБактериостатик антибиотиклар бета-лактам антибиотикларининг бактерицид таъсирига қаршилик қилиши мумкин, уларни ёндош қабул қилиш тавсия этилмайди.\nДоксициклинни метотрексат билан бир вақтда қабул қилиш унинг токсиклигини ошириши мумкин.\nДоксициклин циклоспориннинг иммуносупрессив таъсир қилувчи агентининг токсик таъсирини ошириши мумкин.\nИзотретиноин ва бошқа ретиноидлар билан ҳуснбузар тошмани даволашдан олдин, даволаниш вақтида ёки кейин доксициклинни қўллаш мумкин эмас. Кам ҳолларда бу иккита моддалар гипертензияга сабаб бўлиши мумкин (бош мия ичи идиопатик гипертензияси).\nТетрациклинларни бир вақтда қабул қилиш дигитоксинни сўрилишини камайишига сабаб бўлиши мумкин.\nИзоланид ва унинг ҳосилалари билан ёндош даволаш ичакда изоланиднинг метаболизмини қисқаришига ва интоксикация натижасида (кўнгил айниши, қусиш, бош айланиши, ҳолсизлик, юрак аритмияси) плазмада унинг концентрациясини ошишига олиб келиши мумкин;\nДоксициклинни теофиллин билан бир вақтда қабул қилиш меъда-ичак йўллари томонидан ножўя самараларни келиб чиқишини оширади. Дозага тузатиш киритиш талаб этилиши мумкин.\nЛаборатор текширувларининг натижаларига таъсири: агар мис купороси (Бенедикт) ёки глюкозооксидаза усули ишлатилган бўлса, мувофиқ равишда сийдикда глюкозани текшириш натижалари сохтамусбат ёки сохтаманфий бўлиши мумкин.\nСийдикда катехоламиннинг миқдори сохтамусбат ошиши мумкин.\nСуткада 300 мг дан юқори дозаларда узоқ муддат даволаниш ҳолларида буйрак функциясини ва қоннинг таркибини текшириш лозим.\nТетрациклинлар билан даволанишда пациентлар қуёш нури ва УБ-нурлари фотосезувчанлик реакцияларини чақириши мумкинлигини билишлари лозим. Терида эритеманинг биринчи белгилари пайдо бўлганида даволанишни тўхтатиш лозим.\nБуйрак функциясини бузилиши бўлган пациентларда дозани камайтириш талаб этилмайди.\nБаъзида антибиотикларни ишлатиш сезгир бўлмаган микроорганизмларни ҳаддан зиёд ўсиб кетишига олиб келиши мумкин, улар суперинфекцияга олиб келади. Мувофиқ даволашни бошлаш лозим.\nАнтибактериал препаратлар билан даволаш йўғон ичакнинг нормал микрофлорасини ўзгартиради, бу Clostridium difficile ни ҳаддан зиёд ўсишига олиб келади. Clostridium difficile А ва В токсинларни ҳосил қилади, бунинг натижасида клостридиал диарея ривожланади. Оғир ва доимий диарея ҳолатида антибиотиклар чақирган сохтамембраноз колитни ҳисобга олиш лозим, бу ҳаёт учун хавфли бўлиши мумкин. Шу сабабли, дори воситасини қабул қилишни дарҳол тўхтатиш ва мувофиқ даволашни бошлаш лозим (масалан, ванкомицин билан).\nПеристальтикани чақирувчи препаратларни қўллаш мумкин эмас.\nЖигар функцияси бузилган пациентларда эҳтиёткорлик билан қўллаш лозим.\nБошқа тетрациклинлар каби доксициклин суякларни шакллантирувчи тўқималарда турғун кальций комплексини ҳосил қилади. Тетрациклинни тана вазнига 25 мг/кг дозада перорал қабул қилган чала туғилган чақалоқларда препаратни қабул қилишни тўхтатгандан сўнг пайдо бўладиган кичик сон суягининг секин ўсиши кузатилган.\nТишларни ёриб чиқиши вақтида (ҳомиладорликнинг иккинчи ярмида ва 8 ёшгача бўлган болалик ёшида) тетрациклинларни ишлатиш тишлар рангини қайтмас ўзгаришини (сарғиш-кулранг-жигарранг рангга) чақириши мумкин. Ушбу ножўя самара қисқа муддатли даволашга нисбатан узоқ муддат даволанганда кўпроқ кузатилган. Шунингдек, тиш эмалининг гипоплазияси аниқланган. Ушбу гуруҳ пациентларида доксициклинни қўллаш мумкин эмас.\nШунингдек, ушбу гуруҳ пациентларда доксициклин куйдиргини даволашда ишлатилиши мумкин.\nАнтибиотикларни қабул қилиш мойил бўлмаган микроорганизмларни, шу жумладан замбуруғларни ҳаддан зиёд ўсишига олиб келиши мумкин. Пациентни доимо назорат қилиш лозим ва чидамлилик ривожланиши ҳолатида антибиотикни алмаштириш ёки бактерияни танлаш лозим.\nУзоқ муддат даволаш В витаминини етишмовчилигига сабаб бўлиши мумкин.\nЮқори дозаларда узоқ муддат даволаниш вақтида жигар ва буйракнинг кўрсаткичларини назорат қилиш ва қон таҳлилини топшириш лозим.\n“Доксилан” 100 мг таблеткаси лактоза сақлайди. Лактозани ўзлаштираолмаслик, Лаппа лактоза танқислиги ёки глюкоза-галактозанинг сўрилишини бузилиши каби кам наслий бузилишлари бўлган пациентларга ушбу препаратни қўллаш мумкин эмас.\nПрепаратни ҳомиладорлик вақтида қўлланиши\nҲомиладорликнинг охирги уч ойлиги ва лактация даврида “Доксилан” препаратини қўллаш тавсия этилмайди.\n“Доксилан” препаратини ҳомиладор аёлларда қатъий кўрсатмалар бўйича, хавф/фойда нисбатини синчковлик билан баҳолаб ва фақат бошқа антибиотикларни қўллаш мумкин бўлмаган ҳолатда қўллаш мумкин. Препарат фақат шифокор кўрсатмасига биноан қўлланилади.\nДори воситасининг транспорт воситаларини ёки потенциал хавфли механизмларни бошқариш қобилиятига таъсир хусусияти\nДоксициклин транспорт воситаларини бошқариш қобилиятига таъсир кўрсатмайди.\nСимптомлари: препаратнинг ножўя таъсирларини кучайиши, дозани кучли ошириб юборилиши панкреатит билан кечадиган жигарни шикастланиши, протромбин вақтини ошиши билан намоён бўлади.\nДаволаш: перорал дозани ошириб юборилиши ҳолатида сўрилмаган хелат ҳолатидаги доксициклиннинг қолдиқларини боғлаш учун антацид воситалар ёки кальций ва магний тузларини бериш лозим. Тез-тез кузатиладиган ножўя самараларни (масалан, гипоксия, юрак аритмиялари, меъдани перфорацияси, ларингоспазм, электролитлар мувозанатини бузилиши ёки меъдани ичидагиларни аспирацияси) келиб чиқишининг эҳтимоли туфайли, меъдани ювиш тавсия этилмайди. Препаратни қабул қилгандан сўнг биринчи 6 соат давомида фаоллаштирилган кўмир қўлланилади ва симптоматик даволаш ўтказилади. Перитонеал диализ ва гемодиализ кам самарали.\n10 таблекадан поливинилхлорид плёнкали ва лакланган печатли алюмин фольгали контур-уяли ўрамларга жойланган.\n1 контур уяли ўрамдан қўллаш бўйича йўриқномаси билан бирга картон қутига жойланади.


АҚШ, Хитой, ЕИ, Буюк Британия, Исроил, Ҳиндистон ва БАА ўз аҳолисини эмлаш борасида етакчилик қилмоқда.\nТОШКЕНТ, 3 фев — Sputnik. Бутун дунё бўйлаб коронавирусга қарши 104 миллиондан ортиқ қиши эмланди ва бу касалланганлар сонидан кўпдир. Бундан “Bloomberg” агентлигининг ҳисоб-китоби дарак бермоқда. Агентлик ҳукумат сайтлари, матбуот анжуманлар, баёнот ва интервью маълумотларига таянган ҳолда уларни ҳисоблаб чиққан.\nОАВ маълумотларига кўра, пандемия бошлангандан буён 103,8 миллиондан зиёд киши коронавирус билан касалланган. АҚШда вирус юқтириб олганлар сони 26 миллиондан ошган, кейинги ўринларда 10 миллион аҳолиси касалланган Ҳиндистон ва 9 миллион беморлар билан Бразилия.\nШу билан бирга 66 та мамлакатда коронавирусга қарши эмланганлар сони 104 миллиондан зиёдни ташкил этмоқда.\nАгентлик маълумотларига қараганда, дунёда ҳар куни 4,22 миллион доза киритилади, бундай суръатларда жамоавий иммунитет даражасига эришиш учун йиллар керак бўлади. Аммо, “Bloomberg”нинг таъкидлашича, суръатлар доимо ўсиб бормоқда, бунинг устига яна янги вакциналар пайдо бўлиши мумкин.\nCOVID-19 умумжаҳон пандемияси (1393)


Газета СБХ / 2014 год / № 24 / Божхона\nФирмамиз вакиллари Екатеринбургда янги узилган Сибирь резаворларининг синов туркумларини сотиб олиш ниятлари ҳақида битим имзоладилар. Улар бозоримизда харидоргир бўлиш-бўлмаслигини кўрмоқчимиз. Бутун дунёда «инжиқ» юкларни божхонадан тезда ўтказиш амалиёти мавжудлигидан хабардормиз. Божхонамизда бундай юкларни тезкор режимда расмийлаштириш имконини берадиган тартибот борми?\n– Божхона кодексига мувофиқ «Эркин муомала (импорт) учун чиқариш» божхона режимида жойлаштирилган товарларнинг муайян тоифаси, божхона расмийлаштирувидан ва божхона органи томонидан қарор қабул қилинганидан кейин, шартли равишда чиқарилиши мумкин. «Эркин муомала учун чиқариш» божхона режимига мувофиқ шартли чиқариладиган товарларнинг божхона расмийлаштируви тартиби тўғрисида низомда (ДБҚнинг АВ томонидан 9.09.2004 йилда 1404-сон билан рўйхатдан ўтказилган қарори билан тасдиқланган) товарларнинг шартли чиқарилиши деганда божхона органлари томонидан божхона расмийлаштирувидан ўтган товарлар ва транспорт воситаларини белгиланган чекловлар, талаблар ёки шартларга риоя этиш тўғрисидаги мажбуриятлар билан боғланган шахснинг ихтиёрига бериш тушунилади. Фойдаланишга ва тасарруф этишга чекловлар белгиланган ҳамда қатъий белгиланган мақсадларда бериладиган имтиёзлардан фойдаланиш мумкин бўлган товарлар унинг доирасига киради.\nБожхона расмийлаштируви «Эркин муомала (импорт) учун чиқариш» божхона режимига мувофиқ амалга ошириладиган товарларга нисбатан, алоҳида сабаблар туфайли, шартли чиқариш қўлланиши мумкин. Хусусан, улар табиий офатлар, авариялар, фалокатлар чоғида, шунингдек алоҳида муҳим объектлар қурилиши ва реконструкция қилиниши, симпозиумлар, конференциялар, кўргазмалар, машғулотлар ўтказишда, тезкор мавсумий ўриб-йиғиш тадбирларида зарур ва ҳоказо.\nУшбу таомил товарларни сақлаш, қўллаш ва ишлатишга алоҳида шартлар ва талаблар зарур бўлган ҳолларда ҳам қўлланади. Мисол учун, тирик ҳайвонлар; тез бузилувчи маҳсулотлар; радиоактив материаллар, оммавий ахборот мақсадлари учун хабарлар ва бошқа материаллар; Ўзбекистон қонун чиқариш, ижро ва суд ҳокимияти юқори органлари номига гуманитар ёрдам олиб кирганда.\nТоварларни шартли чиқариш учун манфаатдор шахс божхона постига божхона органининг депозит ҳисобрақамига тегишли суммалар киритилганлигини тасдиқлайдиган тўлов ҳужжатлари ёки божхона тўловларини тўлашни кечиктириш ёхуд уларни бўлиб-бўлиб тўлашга рухсатнома; табиий офатлар, авариялар, фалокатларда, шунингдек ўта муҳим объектлар қурилиши ва реконструкция қилиниши ва бошқаларда фойдаланиш чоғида товарларни сарфлаш нормалари; транспортга оид ва товарга илова қилинувчи ҳужжатлар, товарлар илгари эълон қилинган божхона режимида жойлаштирилганда, агар шундай бўлган бўлса, БЮД нусхаси; ҳисобварақ-фактура (инвойс) ва ҳ.к.; бошқа назорат қилувчи органларнинг рухсат бериш ҳужжатларини тақдим этади.\nҚуйидаги ҳолларда шартли чиқаришга рухсат берилмайди:\nзарур ҳужжатлар ва маълумотлар бўлмаса ёки ишончсиз маълумотлар тақдим этилса;\nБЮД тақдим этиш муддати тугаган, илгари шартли чиқаришга расмийлаштирилган товарлар мавжуд бўлса;\nбожхона тўловлари ва улар бўйича пенялар, улар бўйича муддатни кечиктириш ёки бўлиб-бўлиб тўлаш тақдим этилганлиги учун фоизлар, шунингдек божхона қоидаларини бузганлик учун жарималарни тўлашга доир қарз бор бўлса.\nШуни қайд этиш лозимки, ДБҚнинг АВ томонидан 30.05.2013 йилда 1404-4-сон билан рўйхатдан ўтказилган қарори билан киритилган ўзгартиришларга кўра ҳозир, илгаригидек, ДБҚ ҳудудий бошқармаси ёки ихтисослашган божхона мажмуи бошлиғи ёки унинг ўрнини босувчи шахс номига товарларни шартли чиқариш тўғрисида қарор қабул қилиш тўғрисида ариза бериш талаб қилинмайди.\nШартли чиқариладиган товарларнинг божхона расмийлаштируви фаолият минтақасида уларни олувчи жойлашган божхона постида икки босқичда амалга оширилади.\nБиринчи босқичда тўлиқсиз божхона юк декларацияси (ТБЮД) тақдим этилади (унда божхона мақсадлари учун зарур асосий маълумотлар келтирилиши керак). Иккинчи босқичда – тўлиқ БЮД тақдим этилади. ТБЮД ва БЮД ҳамда божхона расмийлаштируви учун зарур бошқа ҳужжатларни қоғозда ҳам, электрон рақамли имзо билан тасдиқлаган ҳолда электрон шаклда ҳам тақдим этиш мумкин.\nШартли чиқаришда олиб кирилган товарлардан шартли чиқариш мақсадларидагина фойдаланилиши ва тасарруф этилиши устидан исталган вақтда божхона назоратини ўтказиш имконияти берилиши назарда тутилади.


Беларусь давлат телеканалларида фаолият юритган кўплаб журналистлар ишдан кетишмоқда. Машҳур журналистлар ижтимоий тармоқлардаги саҳифаларида мамлакатда содир бўлаётган намойишлар фонида давлат телеканалларидан ишдан кетишгани ҳақида ёзишмоқда.\nБТ давлат телеканалининг етакчи мухбири Александр Лучонок ишдан кетганини айтиб, таъсирли пост қолдирди: «Экраннинг нариги томонида турганлар, мен ортиқ жим тура олмайман. Менимча, ТВда берилаётган ҳар қандай маълумот муҳаррир ва идеологлар томонидан бир неча марта ўқилаётганидан хабардорсиз. Асосий мақсад – мамлакатдаги «турғунлик ҳолати»ни одамлардан яшириш. Ҳар бир эфир ўйланган қадам», деган журналист.\nАлександр Лучонок (Фото: casper_estonia/instagram)\nЛучонок намойишчиларнинг фикрини билишни таклиф қилган. Унинг айтишича, кўчада кўпчилик бир хил фикрда: «Намойишчилар орасида «қўғирчоқлар» борми? Буни билиш учун кўчага чиқиб, одамларга савол беринг. Улар деярли бир хил гапни айтишади. Шахсан мен қизиқиб кўрдим. Ҳаммасида Ғарбни айблаш эса мағлубиятни тан олишдан бошқа нарса эмас».\nБТ журналисти ўтган йил Украинадаги сайловларни эслаб, мамлакатдаги ҳолатни қўшни давлатдаги вазият билан солиштирган: «Келинг, ўтган йил баҳорда Украинада бўлган сайловларни эслайлик. Унда ҳозирги президент Владимир Зеленский ғалаба қозонди ва мамлакатда ҳақиқий байрам бўлганди. Бизда ҳам ҳозир давлат нашрларида худди шундай ёзишмоқда. Унда нега «миллий байрамни нишонлаётган» халқнинг байрамини бузяпсиз?\nОдамларни алдашни бас қилинглар. Жамият ўсди, жамият саводли бўлди. Ялтоқланаётган журналистлар, сўлагингизни артинг-да, тишингизнинг оқини кўрсатиб, акиллашда давом этаверинг. Аммо Хатико ҳақида воқеани унутманг. Ҳеч биримиз абадий эмасмиз, сиз янги хўжайин топишингизга ишониш қийин», деб ёзган БТ телеканали мухбири.\nДавлат пропагандаси билан шуғулланувчи «Беларусь 1» телеканалининг яна бир журналисти Евгений Перлин биринчилардан бўлиб ишдан кетганини маълум қилганди: «Менинг мамлакатимда шунчаки *****!!! содир бўлмоқда. Этика бўйича эксперт бўлатуриб шуни айтяпман! Беларуслар, сабрли бўлинг. Сиз бахтли бўлишга ва тирик қолишга ҳақлисиз. Ҳарбийлар, бас қилинг!», деб ёзган у Инстаграмдаги саҳифасида.\nЕвгений Перлин Фото Instagram\n«БелТА» (Беларусь телеграф агентлиги) журналисти Павел Горбач ҳам ортиқ ишлай олмаслигини айтиб, ишдан кетганини маълум қилган: «Кеча кетишга қарор қилдим. Афсуски, кеча дам олиш куни эди ва Перлин каби ҳамкасбларим мени бу борада ортда қолдиришди. Мени ишдан кетишлар тўлқинига қўшилди деб ҳисоблашингиз мумкин. Мана, уйга кетяпман, машиналар тўхтаб турибди, сигнал беришяпти. Бу билан шуғулланиш жонга тегди. Мен ҳарбийлар билан шуғулланардим (яъни, ҳарбийлар мавзусида ёзган). Улар резинали бўлса-да, ўқлардан фойдаланишганда, овозли гранаталар портлатилганда, бу қарорга келиб бўлгандим. Чунки бундай бўлиши мумкин эмас. Агентлик эса доимгидек ишлашда давом этмоқда. «Ҳаммаси режадагидай» давом этмоқда», деб журналистнинг сўзларини келтирган Tut.by сайти.\nЯна бир давлат телеканали ҳисобланган «Беларусь 1»нинг «Арсенал» ҳарбий кўрсатуви бошловчиси Владимир Бурко ҳам ишдан кетганини эълон қилди: «Мен кўрсатувларимда гапирган ҳарбийлар ва техникалар қачондир ўз халқимизга қарши ишлатилишини тасаввур қилмагандим. Ҳатто энг қўрқинчли тушларимда ҳам. Ахир ҳеч ким урушни хоҳламаяпти. Намойишлар тинч ўтмоқда ва тинч ўтишда давом этади. Одамлар уларни алдамасликни хоҳламоқда, одамлар эркинлик хоҳламоқда», деган ўзининг таъбири билан айтганда, 5 йил давомида Беларусь Мудофаа вазирлигининг юзи бўлган ҳарбий журналист.\nЗдесь обращение полностью: https://t.co/CqGLCbXMVU pic.twitter.com/T1GZQswQ2K\n— Рустем Адагамов (@adagamov) August 12, 2020\n«Беларусь 1» телеканалидаги «Катта шаҳардаги бир кун» дастури бошловчиси Ольга Бельмач ўз саҳифасида ишдан кетгани ҳақида аризасининг суратини жойлаган. «Биз кўп эмасмиз, лекин бормиз», деб ёзган бошловчи. Унинг айтишича, ҳозирда ишсиз ва ҳеч қаерга кетмаган.\nТелеканалнинг тонгги шоуси бошловчиси Вера Каретникова ҳам аризасини ёзган: «Бу менинг танловим. Касбимга ва ҳаётга муҳаббатим чексиз эканини айтган ҳолда бугун охирги иш куним эканини маълум қилмоқчиман. Тез орада ҳаммаси яхши бўлади, деб ёздим ва шундай бўлади ҳам. Мен – Вераман», деб ўқувчиларига мурожаат қилган Каретникова.\n«Телеянгиликлар агентлиги» бошловчиси Сергей Козлович ҳам ишдан бўшаганини маълум қилди: «Ўзим орзу қилган бу ишга 10 йилимни бағишладим. Видеомонтаждан бошлаб, «Беларус 1» телеканалида жонли эфирда чиқиш билан якунлаяпман. Кеча бу курсига охирги марта ўтирдим. Бу шахсий қарорим бўлди. Энди иш қидираман», деб ёзган таниқли бошловчи.\nСергей Козлович. Фото Instagram\nСТВ телеканали бошловчиси Татьяна Бородкина фейсбукда таъсирли пост қолдирди. У болалари билан ошпазлик бўйича шоуни олиб бораётган эди: «Афсус! Энди мен ва болаларим ортиқ экранларда кулиб тура олмаймиз. Мамлакатни «сайлов» билан табриклайман. Билмадим менинг постимни қачон ўқиркинсиз, ахир интернет қотиб ишлаяпти. Лекин ишонинг, ҳозир, танлов амалга оширилганидан кейин ҳам қўрқмаяпман. Дўстлар, одамлар, сиз ҳам қўрқманг. Болаларимизни келажагидан маҳрум қилмайлик», деб ёзган у.\nЛукашенко пулидаги журналистлардан бири, ОНТ телеканалидаги «Антифейк» дастури бошловчиси Дмитрий Семченко ҳам ишдан бўшади. Рафиқаси у ишдан кетганини тасдиқлаган. Ҳозирда телеканал раҳбари унинг аризасини қабул қилмаган.\nДмитрий Семченко (Фото: Дмитрий Семченко / Vk)\n«ОМОНнинг ҳаддан ташқари шафқатсизлиги ОНТнинг барча журналистларини шокка туширган. Уларнинг қариндошлари ёки дўстлари намойишлар вақтида жабрланишган. Кўплаб йигитлар бундай ҳолатда ишлашдан бош тортишди. Кимдир касалхонага ётди, кимдир муддатсиз таътилга чиқди. Семченконинг кетиши нафақат журналистларнинг давлат телеканалларидан кетиш занжирининг давоми, балки юқоридагилар учун сигнал ҳам», — деган манба.\nЯна кўплаб давлат нашрларида ишлаётган журналистлар, айниқса ҳукумат пропагандасида қатнашувчи телеканал ходимлари ишдан бўшашмоқда. «Сайлов кампанияси вақтида репрессияга қарши чиққан машҳур журналистлар давлат телеканалларидан кетказилганди. Аммо энди уларнинг ўзлари ишдан кетишмоқда», деб ёзади бу ҳақда Euroradio.fm сайти. Журналистлар шу тариқа бутун мамлакатда давом этаётган норозилик намойишлари ва иш ташлашларга хайрихоҳ эканликларини кўрсатишмоқда. Олдинроқ мамлакатдаги кўплаб корхона ва ташкилотларда иш ташлаш ва норозилик митинглари ўтказилгани маълум бўлганди.\n9 август куни Беларусда президентлик сайловлари ўтказилди. Олтинчи марта ўтказилган сайловларда олдинги бештасида бўлгани каби мамлакатнинг мустақиллик давридаги ягона президенти Александр Лукашенко ғолиб бўлди. У расмий маълумотларга кўра 80 фоиздан кўпроқ овоз олди. Унинг асосий рақиби Светлана Тихановская эса 11 фоизга яқин овоз тўплагани маълум қилинган. Тихановская сайловдан кейин натижалардан норози бўлиб, МСКга ариза бериш учун борганди. У бир муддат ғойиб бўлиб қолди ва кейинроқ у марказий сайлов комиссияси биносида одамларни кўчага чиқмасликка чорлаб «ғалати» мурожаат қилганди. Кейинчалик у Литвага, болаларининг олдига кетди ва яна бир мурожаат йўллади.\nМамлакатда 9 августдан буён намойишлар тўхтамаяпти. Одамлар туни билан мамлакатнинг турли бурчакларида намойишлар ўтказишмоқда. Ҳуқуқ-тартибот органлари вакиллари ва ҳарбийлар эса одамларни турли йўллар билан тўхтатишга уринишмоқда. Мамлакат президенти Александр Лукашенко намойишчилар чет элдан туриб бошқарилаётганини айтиб, уларни қўйлар деб атаганди.


Қиёмат куни савобингизни беришга розимисиз?.. | Azon.uz - Ахборот-таҳлилий портал\n1711 09:00 31.01.2021\nАбу Идрис Хавлонийдан, у Абу Зар Ғифорий розияллоҳу анҳудан ривоят қилинади: Расулуллоҳ соллаллоҳу алайҳи васаллам бундай деганлар: "Аллоҳ таоло айтади: "Эй бандаларим, Ўзимга зулмни ҳаром қилдим ва уни сизларнинг орангизда ҳам ҳаром қилдим. Бир-бирингизга зулм қилманглар.\nЭй бандаларим, барчангиз залолатдасиз, фақатгина Мен ҳидоят қилганларгина тўғри йўлдадир. Шундай экан, ҳидоятни Мендан талаб этинглар. Ўзим сизларни ҳидоят қиламан.\nЭй бандаларим, барчангиз очсизлар, фақатгина Мен таомлантирганлар ундай эмас. Шундай экан, Мендан таом сўранглар, Ўзим сизларни таомлантираман.\nЭй бандаларим, барчангиз яланғочдирсиз, фақат Мен кийинтирганларгина ундай эмас. Шундай бўлгач, кийинишни Мендан сўранглар, Ўзим сизларни кийинтираман.\nЭй бандаларим, сизлар кеча-ю кундуз хато қиласизлар, Мен эса гуноҳларингизни барчасини кечираман. Шундай экан, Мендан истиғфор сўранглар, гуноҳларингизни Ўзим кечираман.\nЭй бандаларим, Менга зарар бермоқчи бўлсангиз, асло зарар бера олмайсизлар. Менга фойда бермоқчи бўлсангиз ҳам асло фойда бера олмайсизлар.\nЭй бандаларим, агар аввалингиз-у охирингиз, инсонлар-у жинларингиз бир тақволи қалб эгаси бўлишиб, мулкимда бирон бир нарса зиёда бўлмайди.\nЭй бандаларим, агар аввалингиз-у охирингиз, инсонлар-у жинларингиз бир фожир қалб эгаси бўлишса ҳам, мулкимда бирон бир нарса камайиб қолмайди.\nЭй бандаларим, агар аввалингиз-у охирингиз, инсонлар-у жинларингиз барчаси бир тепаликда туриб Мендан сўрашса ва Мен уларнинг ҳар бирининг сўраганини беосам ҳам Менинг мулкимда фожир бирон бир нарса камайиб қолмайди. Магарам денгизга игнани суқиб олганчалик камаяди халос.\nЭй бандаларим, у сизларнинг амалларингиздир ва Мен амалларингизни ҳисоблаб сақлаб қўяман. Сўнгра уни мукаммал қилиб топшираман. Ким унинг яхшисини топса, Аллоҳга ҳамд айтсин. Кимки бундан бошқасини топса, фақатгина ўзини маломат қилсин".\nУшбу ҳадиси қудсий машҳурдир.\nИмом Муслимнинг айтишларича, ушбу ҳадиснинг ровийларидан бири бўлмиш Абу Идрис Хавлоний қачон бу ҳадисни ривоят қиладиган бўлса, тиззалаб ўтириб олар эди.\nШайҳ Муҳаммад Аввома ҳафизаҳуллоҳ айтади: "Ушбу ҳадисни имом Тақиюддин Субкий раҳимаҳуллоҳ Дамашқдаги дорул ҳадисда шарҳлашни бошлаб, уни шарҳини то Қоҳирага кетгунларича давомий дарс қилган эди. Бу ҳадис шарҳи тадриси ўн тўрт йил давом этди".\nҲадисдаги "Эй бандалрим жумласи фақатгина инсонларга эмас, балки жинларга ҳам тегишлидир. Ҳадисдаги "бандаларим" дея изофа қилиш эса Аллоҳга банда бўлганлар учун буюк шарафдир!\nБу лафзнинг қайта-қайта айтилиши ҳадисдаги мавзулвр ўта муҳимлиги, унга жуда ҳам эътибор ила ўрганиб, амал қилиш лозимлигига далолат қилади.\nҲадис шарҳини қуйидаги жумла билан бошлаймиз:\n"Эй бандаларим, Ўзимга зулмни ҳаром қилдим".\nДемак, оламларнинг Робби бўлмиш барча нарсага мутлақ қодир Зот зулмни Ўзига ҳаром этди. Хоҳласа аҳвол бошқача бўлиши мумкин эди, лекин У Зот одилдир ва бу одиллиги ила мисқол заррачалик зулм қилмайди!\nЎзимга зулмни ҳаром этдим, демак, сизларга амр этган барча нарсаларимга бўйсунинглар ва қайтарган барча нарсаларимдан қайтинглар. Мен бу амр-у наҳийларимдан сизларга фақатгина яхшиликни истайман. Шу сабабли "уни сизларнинг орангизда ҳам ҳаром қилдим".\nБуни сизлар тўлиқ яхшиликлар ичра яшашингиз учун қилдим.\nБирон кимса бошқасига зулм этмасин.\n"Бир бирингизга зулм қилманглар".\nЗулм икки хил бўлади: ўзига зулм ва бошқаларга зулм қилиш.\nУшбу илоҳий амр зулмнинг ҳар иккисини ҳам ҳаром этган.\nЎзига зулм қилиш - гуноҳларни қилиш ила бўлиб, уларнинг энг каттаси эса ширкдир.\n"Чунки ширк улкан зулмдир”. (Луқмон, 13).\nБошқаларга зулм қилиш эса феъл ва сўз ила бўлади.\nАбу Ҳурайра розияллоҳу анҳудан ривоят қилинади: "Расулуллоҳ соллаллоҳу алайҳи ва саллам: “Муфлис кимлигини биласизларми?” деб сўрадилар. “Муфлис дирҳами, ҳеч вақоси йўқ кишидир”, деб жавоб беришди. Шунда у зот: “Умматимдан (бўлган) муфлис қиёмат куни намоз, рўза ва закот билан келади. Шу билан бирга уни сўккан, бунга туҳмат-бўҳтон қилган, бунинг молини еган, бунинг қонини тўккан, буни урган ҳолида келади.\nШунинг учун бунга ҳам, унга ҳам унинг савобларидан (олиб) берилади. Агар (зулм қилган киши) зиммасидаги (қарзлари) тўланишидан аввал савоблари тугаб қолса, (даъвогарлар) гуноҳи унга юкланади. Кейин жаҳаннамга ташланади”, деб айтдилар.\nМуслим, Термизий ва Аҳмад ривоят қилишган.\nҚиёмат шундай кунки, у кунда илоҳий адолат энг комил суратда намоён бўлади. Бирон мўмин киши, у жаннат аҳлидан бўлса ҳам, тоинки гарчи дўзах аҳлидан бўлган бирон кимсанинг унда ҳақи бўлса, жаннатга киролмайди.\n"Аллоҳнинг наздида Аллоҳ қайтарган катта гуноҳлардан кейинги энг оғир гуноҳ бир кишининг зиммасидаги қарзини узишга нарса қолдирмай ўлиб, у Зотга рўбарў бўлишидир», деб айтдилар".\nБировларга зулм қилиш, ҳақини паймол этиш, қарз олиб қайтармаслик ва шу каби ишларни қилувчиларнинг ҳолати қиёмат куни жуда ҳам аянчли ва қўрқинчли бўлади.\nМақолалар Махсус Қарз қиёмат савоб\n36 17:00 06.03.2021\n372 16:40 06.03.2021\n93 16:00 06.03.2021\n164 15:16 06.03.2021\n338 15:01 06.03.2021\n117 14:30 06.03.2021


АҚШда 86 ёшли аёл 86-эваралик бўлди\n09:05 / 16.07.2016\nФото: Kenny Frey\nАҚШнинг Огайо штатида яшовчи Мари Фрейнинг 86 ёшида 86-эвараси туғилди. Бу ҳақда People нашри хабар бермоқда.\nНашрнинг маълум қилишича, аёлнинг 15 нафар фарзанди бўлиб, у 68 нафар биологик ва 6 нафар асранди набиралар бувисидир.\n"Мен атрофимга қараб, бизга қанчалик омад кулиб боққанини англайман", деб айтади аёл 86-эварасининг туғилишини нишонлаш вақтида ўз оиласига боқиб. Таъкидланишича, 2016 йилда Фрей ва унинг турмуш ўртоғи яна 2 эваралик бўладилар.\nАёлнинг айтишича, унинг барча фарзандлари яқин муносабатларда бўлиб, бир-бирлари билан иноқлар. Аёлнинг набираларидан бирининг айтишича, оиланинг кўпчилик аъзолари Огайода яшайдилар, шунинг учун улар мунатазам мулоқот қилиб турадилар, байрамларда йиғилиб турадилар.


Қирғизистон мухолифатига чегара муаммоси баҳонами? - BBC News O'zbek\nФото муаллифлик ҳуқуқи kenesh.kg\nImage caption Қирғизистон парламенти Ўзбекистон билан чегара масаласини кўриб чиқишни бошлаган\nМамлакат мухолифати Бишкек ва Кербенда режаланган норозилик намойишлари бекор қилган.\nТашкилотчилардан бири Мамбетжунус Абиловга кўра, бунга парламент томонидан Ўзбекистон ва Қирғизистон орасидаги чегара муаммоси муҳокамаси бошлангани сабаб бўлган.\nАбиловнинг айтишича, парламент айни масалани Қирғизистон фойдасига ҳал қилмаса, мухолифат гуруҳи норозилик намойишларини бошлаб юборади.\nҲукумат мулозимларига кўра, Ўзбекистон ва Қирғизистон ўртасидаги чегара муаммоси баҳона инқилоб уюштириб, иқтидордаги ҳокимиятни ағдариш мақсадида бўлган бир қатор мухолифат вакиллари қўлга олинган.\nЖорий ойнинг 24 март куни Ўш шаҳрида Қирғизистон Бирлашган Мухолифат Ҳаракатининг қурултойи ўтказилиши керак эди.\nУнда республиканинг турли бурчакларидан вакиллар келиб, президент ва ҳукуматнинг бугунги кунда олиб бораётган сиёсатини ва давлатни инқороздан олиб чиқиш йўллари муҳокама қилиниши мақсад қилинган эди.\nБироқ, тадбирга саноқли кунлар қолганида, мухолифат вакиллари дея иддао қилинган Бектур Асанов, Азимбек Бекназаров, Қубаничбек Қодиров ва Эрнест Қарибеков ва яна икки номаълум шахсларнинг ўзаро суҳбати экани даъво қилинган, яширин сабт этилган аудио интернетда ёйинланди.\nМахфий бўлмаган аудиоёзув машмашаси\n“24 март биринчи революция куни ёки ҳокимият қулаган кун. Ҳамма ўзини қахрамон қилиб кўрсатади. Мен қилганман деяверади. Биз Ўшга бориб, ҳамжихат бўлайлик. Бир-биримизга ишонайлик. Ташкилотимизни тузайлик ва ўша ердан оқсоқоллардан дуо олиб, йўл олайлик. Норин, Талас, Ақси ва Жалолобдда бўлган намойишлар натижасини Ўшда чиқарайлик”, дейилади суҳбатда.\n“Ҳозирги кунда Атамбаев аҳволи яхши эмас. 7 апрелгача мен давлатни бошқара олмай қолдим, ўз лавозимимдан воз кечиб, истеъфога чиқаман дейиши ҳам мумкин. Бугунги кунда президентни тахтдан ағдариш муаммо эмас. Ундан кейин давлатни қандай бошқариш ҳақида ўйлаш керак. Агар бир–биримиз билан ҳамжиҳат бўлмасак, Оқ уй ичида ўзаро пичоқлашишимиз ҳам мумкин” – дея насиҳат қилади суҳбат қатнашувчиларидан бири.\nҚирғизистон Миллий Ҳавфсизлик Давлат Қўмитасининг маълумотига кўра, мухолифат вакилларининг суҳбати, уларга нисбатан қўзғатилган жиноий иш доирасида, суднинг қарори асосида ёзиб олинган.\nИнтернетда ёйинланган ушбу суҳбатлар ортидан, мухолифат 24 мартда Ўшда ўтказишни режалаштирган қурултойини номаълум муддатга қолдирганини маълум қилди.\n“Биз ҳозирги кунда Ўзбекистон билан чегара муаммоси бўлаётган пайтда, Ўшдаги қурултойимизни вақтинчалик тўхтатиб туришликни маъқул деб топдик. Сабаби биз учун давлатнинг ички сиёсатидан кўра, ташқи сиёсати мухимроқдир”, дейди мухолиф “Халқ овози” партиясининг раҳбари Азимбек Бекназаров.\nБу орада 24 март куни Бишкекда уч мухолифат вакиллари, “Мустақил Қирғизистон” партияси раҳбари Бектур Асанов, “Ҳақиқат” партияси раҳбари Қубаничбек Қодиров ва тахлилчи Эрнест Қарибековлар ҳавфсизлик хизмати ҳодимлари тарафидан қўлга олиниб, суднинг қарори асосида икки ойга қамалдилар.\nҲокимиятни куч билан босиб олишликда гумонланаётган яна бир мухолифат вакили, собиқ давлат котиби, жамоат арбоби Достон Сариғулов ҳам Миллий Хавфсизлик Давлат Қўмитасига ўз ҳоҳиши билан келган ва кейинчалик суд қарори асосида уй қамоғига чиқарилган.\nҚирғиз- Ўзбек чегарасида вазият танг қолмоқда


Бағдодлик фермерларнинг айримларида сув танқислиги сабабли боғлари қуриб бормоқда — 21asr.uz\nДавлат идораларига, раҳбарларга қилинган ҳар қандай мурожаат замирида одамларнинг арз-ҳоллари мужассам бўлади, албатта. Бу мурожаатларнинг эътибор билан тингланиши, ўрганилиши ва алалоқибат муаммоларнинг ҳал этилиши фуқароларнинг мансабдорлардан розилигига сабаб бўлади. Муҳтарам Юртбошимиз ҳам барча даражадаги раҳбарларга айнан мана шундай талаб қўяётган бир пайтда Бағдод тумани сув хўжалиги мутахассислари ҳудуд аҳолисининг муаммосини бир неча йилдан буён ҳал этмай пайсалга солиб келмоқда.\nБағдод туманида фаолият кўрсатаётган “Боғбон”, “Ойгул, Дилроз, Шохзамон”, “Жамолиддин сайёд” боғдорчилик фермер хўжаликлари бир неча йилдан буён хўжалик боғларини суғоришда қийинчиликларга дуч келаяпти.\nЙиллар давомида миришкорларнинг машаққатли меҳнатлари эвазига яратилган боғлардаги олма, ўрик, шафтоли ва бодом дарахтлари сувсизлик оқибатида йилдан-йилга қуриб бормоқда.\nФермер хўжаликлари раҳбарлари бир неча бор туман сув хўжалиги бўлимига мурожаат қилишган. Аммо мурожаатлар бесамар кетмоқда, арзлар қулоқларда, ёзувлар эса қоғозларда қолмоқда.\nЎтган йили сув хўжалиги мутахассислари томонидан фермер хўжаликларининг ерлари, қуриб қолган мева дарахтлари суратга олиниб, бу бўйича керакли ҳужжатлар тайёрланди. Сув қудиғи ўрнатиладиган жой белгиланиб, дастурга киритиш учун Ўзбекистон Республикаси Сув хўжалиги вазирлиги Сирдарё-Сўх ирригация тизимлари ҳавза бошқармасига жўнатилган. Шундан сўнг сув қудуғи қилиш масаласи 2018 йил дастурга киритилиши белгиланган бўлсада, бугунига қадар ушбу муаммо ўз ечимини топганича йўқ.\nБундан ташқари, ҳудуддаги Гулистон қишлоғи фуқаролари ҳам оқава сувидан муаммоларга дуч келмоқдалар. Мазкур муаммоларни бартараф этиш учун фермер хўжалиги раҳбарлари 94-Бағдод сайлов округидан Олий Мажлис Қонунчилик палатаси депутатлигига сайланган O‘zLiDeP фракцияси аъзоси Соҳибжон Исмоиловга оқава сув билан боғлиқ муаммоларга тик суғориш қудуғи қуриб бериш орқали муаммони ҳал этиш бўйича илтимоснома билан мурожаат этади.\nОлий Мажлис Қонунчилик палатаси депутати мазкур масала бўйича Ўзбекистон Республикаси Сув хўжалиги вазирлигига депутатлик сўрови билан мурожаат қилади. Биринчи мурожаатдан кўнгли тўлмаган депутат яна иккинчи маротаба 2019 йил 2 октябрда мурожаат қилиб ушбу муаммонинг ҳал этилиши бўйича аниқ жавоб беришларини сўрайди.\nЎзбекистон Республикаси Сув хўжалиги вазирлигининг 2019 йил 15 октябрдаги С.Исмоилов номига йўлланган жавоб хатида муаммо бориб ўрганилганлиги, буни томчилатиб суғориш технологиялари орқали бартараф этиш мумкинлиги айтиб ўтилади.\nЛекин ушбу фермер хўжаликлари сув танқис ҳудудда жойлашганлигини ҳисобга олиб, тик суғориш қудуғини қуриб беришларини талаб қилмоқда.\nФермер хўжаликлари ва маҳалла аҳолиси жорий йилда мевали дарахтларга ва томорқаларга оқава сув етишмаслиги сабабли челаклаб сув қуйишди. Шундай бўлса-да, энг ачинарлиси, фермер хўжаликлари ва маҳалла аҳолиси томорқадан даромад ололмадилар.\nМутасаддилар ўз зиммаларидаги вазифага виждонан ёндашиб, ушбу фермер хўжаликлари учун тик суғориш қудуғи қуриш орқали амалий ёрдам бериб, муаммоларини ҳал этсалар, халқнинг уларга бўлган ишончи янада ортар эди.